text:
WASE TINI
Na ka Dina me Baleti Ira na Agilosi
1. Na cava meda kilai ira kina na agilosi?
E VINAKATA o Jiova meda kilai ira na lewe ni nona vuvale. Era lewe ni vuvale qori na agilosi nira vakatokai sara ga ena iVolatabu mera “luve ni Kalou.” (Jope 38:7) Na cava na nodra itavi na agilosi? Era veivuke vakacava ena veigauna sa oti? Vakacava era rawa ni vukei keda tale ga ena gauna qo?—Raica na iKuri ni iVakamacala 8.
2. Era vu mai vei na agilosi? E vica na agilosi era buli?
2 E bibi meda kila e liu se ra vu mai vei na agilosi. E kaya na Kolosa 1:16 ni a buli Jisu e liu o Jiova, ni bera na “buli ni ka kece tale eso mai lomalagi kei vuravura.” Era wili e keri na agilosi, qai kaya na iVolatabu nira buli e oba vakaoba na agilosi.—Same 103:20; Vakatakila 5:11.
3. Na cava e kaya na Jope 38:4-7 me baleti ira na agilosi?
3 E kaya tale ga na iVolatabu ni buli ira e liu na agilosi o Jiova sa qai buli na vuravura. Gauna era raica kina na agilosi ni sa buli na vuravura, e tukuni ena Jope ni dua na ka nodra marau. Era cakacaka vata vakavoleka na agilosi ena nodra qaravi Jiova me vaka ga e dua na vuvale.—Jope 38:4-7.
ERA DAUVEIVUKE NA AGILOSI
4. Eda kila vakacava nira kauai na agilosi ena ka eda cakava na tamata?
4 Era kauaitaki keda na agilosi, era kauaitaka tale ga na kena vakayacori na inaki i Jiova me baleta na vuravura kei na kawatamata. (Vosa Vakaibalebale 8:30, 31; 1 Pita 1:11, 12) A rairai vakararawataki ira vakalevu na agilosi nodrau talaidredre o Atama kei Ivi. Sa qai wacava sara nodra rarawa ena gauna qo ni levu tale era sa talaidredre vei Jiova. Ia era marau na agilosi ni veivutuni e dua qai lesu vua na Kalou. (Luke 15:10) Era kauaitaki ira vakalevu sara na tamata ni Kalou na agilosi. E vakayagataki ira gona na agilosi o Jiova mera vukei ira nona dauveiqaravi e vuravura, mera taqomaki ira tale ga. (Iperiu 1:7, 14) Meda dikeva mada eso na kena ivakaraitaki.
5. Era vukei ira vakacava na tamata ni Kalou ena veigauna sa oti na agilosi?
5 A tala e rua na agilosi o Jiova me rau lai vukei Loti kei na nona vuvale ni bera ni vakarusa na koro o Sotoma kei Komora. (Vakatekivu 19:15, 16) Oti e vica na drau na yabaki, a biu ina qara ni laione na parofita o Taniela. Ia e bula ni a ‘tala na Kalou na nona agilosi me sogota na gusudra na laione.’ (Taniela 6:22) Ni bala ena dua na gauna e muri e valeniveivesu na yapositolo o Pita, a tala o Jiova e dua na agilosi me sereki koya. (Cakacaka 12:6-11) E yaga tale ga vei Jisu na nodra veiqaravi na agilosi ena nona bula voli e vuravura. Kena ivakaraitaki, “era vukei koya na agilosi” ni papitaiso oti. (Marika 1:13) Ni voleka sara tu ga ni vakamatei o Jisu, a “vakaukauataki koya” tale ga e dua na agilosi.—Luke 22:43.
6. (a) Eda kila vakacava nira dau vukei ira na tamata ni Kalou nikua na agilosi? (b) Na taro cava eda na veivosakitaka qo?
6 Era sa sega ni rairai vei keda ena gauna qo na agilosi. Ia e se vakayagataki ira tiko ga na Kalou mera vukei ira na nona dauveiqaravi. E kaya na iVolatabu: “Na agilosi i Jiova e keba wavoliti ira na rerevaki koya tiko, qai dau vakabulai ira.” (Same 34:7) E bibi meda taqomaki nira kaukaua na keda meca ra qai via vakaleqai keda. O cei na keda meca? Era lako mai vei? Era via vakaleqai keda vakacava? Ena saumi na taro qori ena noda railesuva na veika e yaco ni oti ga vakalailai nodrau buli o Atama kei Ivi.
KEDA MECA TAWARAIRAI
7. Sa vakacalai ira vakacava e levu o Setani?
7 Eda raica ena Wase 3 ni talaidredre vua na Kalou e dua na agilosi, qai vinakata me veiliutaki. E vakatokai koya na iVolatabu me o Setani na Tevoro. (Vakatakila 12:9) E vinakata o Setani meda tomani koya na kawatamata ena nona talaidredre vua na Kalou. A mani vakacalai Ivi, sa vakacalai ira tale ga e levu me yacova mai nikua. Ia era yalodina tu ga vei Jiova eso me vakataki Epeli, Inoki, kei Noa.—Iperiu 11:4, 5, 7.
8. (a) Era vuki vakacava eso na agilosi mera timoni? (b) Na cava era cakava na timoni mera kua ni vakarusai ena Waluvu?
8 Era talaidredre eso na agilosi ena gauna i Noa, nira biuta nodra itikotiko vakalomalagi mera mai bula vakatamata e vuravura. Na cava era cakava kina qori? E kaya na iVolatabu nira mai vaqara watidra. (Wilika Vakatekivu 6:2.) Ia e cala na ka era cakava ya na agilosi. (Juta 6) E levu na tamata ena gauna ya era vakatotomuria nodra ivakarau ca kei na nodra itovo voravora na agilosi talaidredre. E mani luvuca na vuravura o Jiova me vakarusai ira kina na daucaka ca. Ia e vakabulai ira na nona tamata yalodina. (Vakatekivu 7:17, 23) Era lesu i lomalagi na agilosi ca mera kua kina ni vakarusai. E vakatokai ira na agilosi qori na iVolatabu mera timoni. E nodra iliuliu na Tevoro nira digia mera tokoni koya ena nona talaidredre.—Maciu 9:34.
9. (a) Na cava e yaco nira lesu i lomalagi na timoni? (b) Na cava eda na vakarau raica qo?
9 Sa sega ni okati ira na timoni o Jiova mera lewe ni nona vuvale nira sa talaidredre. (2 Pita 2:4) Era sa sega ni rawa ni vukici ira tale na timoni mera tamata, ia era se “vakacala tiko na vuravura taucoko.” (Vakatakila 12:9; 1 Joni 5:19) Meda raica mada qo na iwalewale era sa vakacalai ira kina e levu.—Wilika 2 Korinica 2:11.
IWALEWALE NI VEIVAKACALAI
10. Era veibacani vakacava na timoni?
10 E levu tu na iwalewale ni nodra veivakacalai na timoni. Eso era veitaratara sara ga vakadodonu kei ira na timoni, eso tale era qara nodra veivuke na dau vakadraunikau se daurairai. Na veitaratara kei ira na timoni e vakatokai me vakatevoro. Ia e vakaroti keda na iVolatabu meda kua ni siova na veika era sema vei ira na timoni. (Kalatia 5:19-21) Na cava e bibi kina qori? E dau vakayagataka na dauvakasasa na dai me tobo manumanu kina. Era vakayagataka tale ga na timoni na ivadi mera bacani keda ra qai lewai keda kina.—Raica na iKuri ni iVakamacala 26.
11. Na cava era cakava na daurairai? Na cava me qarauni kina na ivalavala qori?
11 Era veivakamuai na timoni mera lai raici na daurairai. Era vakayagataka na daurairai na nodra kaukaua na timoni ena nodra sasaga mera kila na ka vuni se na ka e se bera ni yaco. E rawa ni caka ya ena raikalokalo, tuvaimau, yarasasa, nodra lakovi na daukilakila, dauvagunu, se na kena sagai me vakaibalebaletaki na laini ena qeteqeteniliga. E rerevaki dina na ivalavala qori, dina nira nanuma e levu ni sega ni veivakaleqai. Kena ivakaraitaki, e kaya na iVolatabu nira cakacaka vata na daurairai kei na timoni. E vakamacalataki ena Cakacaka 16:16-18 e dua ‘na goneyalewa daurairai e curumi timoni, e dau tukuna na ka se bera ni yaco.’ E oti vakadua na mana ni nona cakacaka na goneyalewa qori ni sa vakasava na timoni na yapositolo o Paula.
12. (a) Na cava e rerevaki kina nona saga e dua me veitaratara kei ira na mate? (b) Na cava era sega ni vakaitavi kina na lotu vaKarisito ena ivalavala era veivakamuai kina na timoni?
12 Era veivakacalai tale ga timoni ena nodra lasutaka ni rawa nida veivosaki kei ira na mate. Era vinakata meda vakabauta ni o ira na mate era lai bula tale tiko ena dua na vanua ra qai rawa ni veitaratara kei keda se vakaleqai keda. Kena ivakaraitaki, o koya e lolositaka na nona takali e dua na wekana se itokani e rawa ni lai raica e dua e kaya ni rawa ni veivosaki kei ira na mate. De dua e daurairai o koya qori, qai vakamacalataka eso na ka vinaka me baleti koya sa mate se vakatotomuria sara mada ga na domona. (1 Samuela 28:3-19) Levu tale ga na ivalavala ni veibulu e yavutaki ena kena vakabauti nira se bula tiko ena dua na vanua o ira na sa mate. Eso na ivakaraitaki ni ivalavala va qori na bikabika, soqo me solevutaki kina na iwiliwili ni bogi e mate kina e dua, cabo eso na ka vei ira na mate, nodra vakatatabu na yalewa e mate na watidra, na vakataraisulu, kei na levu tale. Na ivalavala kece qori era veivakamuai kina na timoni. Nira sega ni via vakaitavi ena ivalavala vakavanua va qori na lotu vaKarisito, era vakalewai kina, vosa vakacacataki se cati ena nodra vuvale se koro. Ia era kila na lotu vaKarisito nira sega ni lai bula tale tiko ena dua na vanua na mate. Eda sega ni rawa ni veitaratara kei ira, era sega tale ga ni rawa ni vakaleqai keda. (Same 115:17) Qaqarauni sara! Kua ni saga mo veitaratara kei ira na sa mate se o ira na timoni. Kua tale ga ni siova na ivalavala era veivakamuai kina na timoni.—Wilika Vakarua 18:10, 11; Aisea 8:19.
13. Na cava e sa yaco vei ira e levu era dau rerevaki ira tu e liu na timoni?
13 Era sega ni veivakacalai ga na timoni, era dau veivakarerei tale ga. Sa voravora sara qai kaukaua nona sasaga ena gauna qo o Setani kei ira na nona timoni, nira kila ‘sa lekaleka nodra gauna.’ Io, sa vakarau vagalalataki ira e vuravura na Kalou. (Vakatakila 12:12, 17) Ia era sa sega ni rerevaki ira na timoni e vica vata na udolu nikua. Era sereki vakacava mai na rere qori?
VORATI IRA NA TIMONI
14. Me vakataki ira ga mai Efeso, eda rawa ni galala vakacava mai na nodra veivakamuai na timoni?
14 E tukuna na iVolatabu na ka meda cakava meda vorati ira kina na timoni, meda rawa ni galala mai na nodra veivakamuai. Vakasamataka mada na nodra ivakaraitaki na lotu vaKarisito mai Efeso. Eso era dau veitaratara tu kei ira na timoni ni bera nira vulica na ka dina. Ia era galala rawa vakacava mai na nodra veivakamuai? E kaya na iVolatabu: “E levu sara ga na daucakaisausau era kauta yani na nodra ivola ra qai lai vakama e matadra kece.” (Cakacaka 19:19) Era vakarusa kece nodra ivola ni vakatevoro nira sa via lotu vaKarisito. O ira tale ga nikua era via qaravi Jiova, e dodonu mera vakarusa na iyaya kece ni timoni e tu vei ira. E okati kina na ivola, mekesini, vatavatairalago ni nona bula e dua (horoscope), iyaloyalo, ivakatagi, qito, se itaba e bukana na vakatevoro se vakabulabulataka mera vakabauti na timoni. E okati tale ga e keri na veika e dau daramaki me itataqomaki mai na ca.—1 Korinica 10:21.
15. Na cava tale meda cakava meda vorati Setani kina kei ira na timoni?
15 Oti e vica na yabaki nodra vakarusa na lotu vaKarisito mai Efeso na nodra ivola ni vakatevoro, e vola na yapositolo o Paula nira se “veivala” tiko ga. Qori na nodra valuti ira tiko na “yalo ca tawarairai.” (Efeso 6:12) Era sa vakama na nodra ivola, ia e se sagai ira tiko ga na timoni. Na cava tale mera cakava na lotu vaKarisito? E kaya vei ira o Paula: “Moni taura na isasabai levu ni vakabauta, moni bokoca [se, tarova] kina na gasau waqa kece i koya na vunica.” (Efeso 6:16) Ena taqomaki keda na vakabauta me vaka ga na nona taqomaki e dua na sotia ena nona isasabai. Eda na vorati Setani kei ira na timoni ke da nuitaki Jiova vakaoti me taqomaki keda.—Maciu 17:20.
16. Na cava meda cakava me qaqaco kina noda vakabauti Jiova?
16 Na cava meda cakava me qaqaco kina noda vakabauti Jiova? E bibi meda wilika e veisiga na iVolatabu, meda nuitaka tale ga na veitaqomaki i Jiova. Ena sega ni vakaleqai keda o Setani kei ira na timoni ke da nuitaki Jiova vakatabakidua.—1 Joni 5:5.
17. Na cava tale e rawa ni taqomaki keda mai vei ira na timoni?
17 Dua tale na ka e bibi mera cakava na lotu vaKarisito mai Efeso. Ni takalevu na vakatevoro ena nodra koro, e kaya kina vei ira o Paula: “Kerea na veidusimaki . . . ena ituvaki kece ga.” (Efeso 6:18) Io, e bibi mera kerei Jiova e veigauna me taqomaki ira. Vakacava na gauna qo? Sa sega tale ga ni caka rawa na vakatevoro, e dodonu gona meda kerei Jiova me taqomaki keda da qai vakayagataka na yacana nida masu. (Wilika Vosa Vakaibalebale 18:10.) Ena rogoca o Jiova na noda masu ke da kerei koya tiko ga me vakabulai keda mai vei Setani.—Same 145:19; Maciu 6:13.
18, 19. (a) Eda na qaqa vakacava ena noda valuti Setani kei ira na timoni? (b) Na taro cava ena saumi ena wase tarava?
18 Eda na vorati Setani kei ira na timoni ke da vakarusa na iyaya kece ni timoni e tu vei keda da qai nuitaka na veitaqomaki i Jiova. Meda kua sara ni rerevaki ira na timoni. (Wilika Jemesa 4:7, 8.) E kaukaua sara o Jiova vei ira na timoni. Sa totogitaki ira oti ena siga i Noa, sa vo ga me vakarusai ira ena gauna se bera mai. (Juta 6) Kua ni guilecava nida sega ni vala duadua. E vakayagataki ira tiko na nona agilosi o Jiova mera taqomaki keda. (2 Tui 6:15-17) E rawa nida qaqa ena noda valuti Setani kei ira na timoni ena veivuke i Jiova.—1 Pita 5:6, 7; 2 Pita 2:9.
19 Ia na cava e se sega ni vakarusai Setani kina kei ira na timoni o Jiova, nira vakavuna tiko vakalevu na rarawa nikua? Na taro qori ena saumi ena wase tarava.


c: text/html

text: 33 E tacake o Jekope qai raica ni sa lako tiko mai o Iso, ra qai tomani koya mai e 400 na tamata.+ E mani wasei ratou na gone vei Lia, Raijeli, kei rau na yalewa dauveiqaravi.+2 E biuti rau na yalewa dauveiqaravi kei ratou na dui luvedrau me ratou liu,+ tarava yani o Lia kei ratou na luvena,+ ia o Raijeli+ kei Josefa erau biu sara e muri.3 E liu sara vei ratou o koya, qai cuva vakavitu ina qele ni volekati tuakana yani.4 Ia e cici yani o Iso me tavaki koya, e mokoti koya, reguci koya, erau qai tabaka na veitagicaki.5 Ni tacake o koya qai raici ratou na yalewa kei ira na gone, e kaya: “O cei o ira na tiko qo kei iko?” E sauma o koya: “Na gone e solia vakayalololoma na Kalou vua na nomuni dauveiqaravi.”+6 Erau mani toso yani na yalewa dauveiqaravi kei ratou na dui luvedrau, ratou qai cuva,7 e toso tale ga yani o Lia kei ratou na luvena, eratou cuva sara. Oti e toso yani o Josefa kei Raijeli, erau cuva tale ga.+8 E tukuna o Iso: “Na cava na inaki ni matailakolako kece au sotava qo?”+ E sauma o koya: “Meu rawa ni bau nanumi ena matai noqu turaga.”+9 E qai tukuna o Iso: “E levu sara na ka sa tu vei au, taciqu.+ Na ka e nomu me nomu tiko ga.”10 Ia e tukuna o Jekope: “Yalovinaka me kua. Keu bau nanumi e matamuni, moni taura na noqu iloloma mai ligaqu niu kauta mai meu raica kina na matamuni. Ia niu raica na matamuni sa vaka ga au raica na mata ni Kalou, ni oni ciqomi au ena marau.+11 Yalovinaka, taura na iloloma e salavata yani kei na noqu vakanuinui vinaka vei kemuni,+ ni sa nanumi au na Kalou qai tu vei au na ka kece au gadreva.”+ E cikevi koya tiko ga mani taura sara.12 E qai kaya o Iso: “Me daru biubiu me daru sa lako, ia meu liu tiko vei iko.”13 Ia e tukuna vua o koya: “Noqu turaga, oni kila vinaka nira se malumalumu na gone,+ au qarava tale tiko ga na sipi kei na bulumakau era se vakasucuma tiko na luvedra. Ke sa rui totolo tale nodra ilakolako ena dua na siga, era na mate na qelenimanumanu taucoko.14 Yalovinaka, me liu na noqu turaga vua na nona dauveiqaravi, ia o yau meu qai lako toka yani vakamalua me salavata kei na nodra toso na noqu manumanu kei ira na gone, me yacova niu sa tadu yani vei kemuni na noqu turaga e Sia.”+15 E qai tukuna o Iso: “Yalovinaka, meu biuta tu mai vei iko eso na noqu tamata.” E kaya o koya: “Na cava moni cakava kina qori? Meu bau nanumi ga ena matai noqu turaga.”16 E mani lesu i Sia ena siga oya o Iso.17 E lako sara o Jekope i Sukoci,+ e qai tara e dua na nona vale, e tara tale ga eso na nodra ivakaruru na nona qelenimanumanu. Oya na vuna e vakatoka kina na vanua oya me o Sukoci.*18 E qai yaco bula o Jekope ena koro o Sikemi+ ena vanua o Kenani,+ ni a lako mai Petani-erama,+ e qai birika na nona valelaca volekata na koro.19 E volia tale ga o koya e dua na tikiniqele ena vanua a birika kina na nona valelaca, ena 100 na tikinisiliva+ mai vei ira na luvei Amori na tamai Sikemi.20 E cakava e kea o koya e dua na icabocabonisoro qai vakatoka me o Kalou, na Kalou ni Isireli.+

robotstxt: allowed

filter: keep


text:
FIELD 40 – MACA TU NA WAI MAI NA VAKARAUWAI.
Written by Atu Kurumudu on January 12, 2022
Sega ni marautaka e dua na lewe ni vanua ka vakaitikotiko e Field 40 Lautoka na kena maca tu na wai e nodratou vale me tekivu mai na Vakarauwai sa oti. Ia , ratou vakadeitaka na tabana ni Water Authority of Fiji nira na sotava tiko na leqa ni wai eso na lewe ni vanua e Lautoka.
Kuria ko Dinesh Kumar ka kaya ni ratou sa oca na qirita na naba vei ratou na tabana ni wai ena 5777.
Tukuna talega o koya ni sega tale ga na lori wai e gole yani me baleta na nodra vukei na vaka itikotiko ena Field 40.
E dredre sara tikoga na bula ni sega tiko na wai ka ni ra tiko talega i vale na gone ka gadrevi saraga kina na veivuke mai vei ratou na tabana ni wai.
source:fijivillage


text:
TIKINISIGA TEKIVU KINA NA VULI.
Written by Maikeli Radua on December 27, 2021
Picture credit: Fijivillage
Sa mai oti na marau ni Siga ni Sucu, ka dodonu meda sa vakanamata yani qo na i tubutubu ena nodra vuli na luveda ena yabaki vou 2022.
Sa i koya qo na tikinisiga sa vakadeitaka na Tabana ni Vuli ni sa na tekivu kina na vuli ena yabaki vou 2022.
Ira na kalasi 8 kina Year 13, era sa na tekivu vuli ena ika 4 ni Janueri 2022…. kei ira na luveda muri vuli ena Early Childhood me yacova na kalasi 7 era na qai tekivu vuli ena i ka 10th Janueri 2022.
Ia na veitarogi vei ira na luveda ena Year 13 e sa na tekivu tiko ena 1st – 11th Veverueri 2022 ka namaki me sa macala mai na macala ni nomuni veitarogi ena 17 ni Evereli…..io veikemuni na gonevuli ena Year 12 kemuni sa na veitarogi tiko mai na i ka 7th -17th Veverueri nomuni macala ni veitarogi sa na macala mai ena i ka 6th Evereli.
Kena i tukutuku matata rogoca ena Vitifm 92.2FM/92.0FM/92.6FM


text:
LALA TIKO ESO NAI TUTU NI VEILIUTAKI VAKAVANUA MAI LOMAIVITI
Written by Ben Ravulo on June 8, 2022
E kauwai sara tiko vakalevu na noda matanitu ena kena lala tiko na veitutu ni veiliutaki vaka vanua ena Yasana Vakaturaga o Lomaiviti.
Oqo e sala muria mai nai tukutuku e a vakaraitaka tiko na Prime Minister ni noda vanua o Voreqe Bainimarama,ena bose ni Yasana o Lomaiviti,ena vuku ni nona kauwai ena 341 nai tutu ni veiliutaki vakavanua,e se lala tiko mai na 503 na kena i wiliwili taucoko.
E tomana nai tukutuku oqo ni sega ni dodonu me ra vakalalai tu na veitutu vaka vanua oqo,me vaka ni na rawa ni na vakacalai ira na lewenivanua,ka sa kerekere tiko vei ira mai Lomaiviti,ke rawa ni ra tawani na vei tutu ni veiliutaki vakavanua oqo.
Vakarorogo mai ena VITIFM 92.2fm,92.6fm kei na 92fm.
VITIFM- E KAMICA QAI KACHII.


text:
iVukevuke ena Internet
iVakavakayagataki ni JW.ORG
Raica na ivukevuke e vakarautaki me baleta na ivakavakayagataki ni website na jw.org. Kena ivakaraitaki, na sala mo raica kina na ka o vaqara, kei na iwalewale ni download. E vakarautaki na ikalawa yadua mo muria, kei na isau ni taro e tarogi vakalevu me baleta na jw.org.
JW Broadcasting
Raica na ivukevuke e vakarautaki me baleta na siteseni ni Tivi ni iVakadinadina i Jiova na tv.jw.org. Raica na ivakamacala ni veika e rawa ni saravi kei na ivakavakayagataki ni so tale na ivukevuke e vakarautaki.
JW Library
Wilika se vulica na iVolatabu ni o vakayagataka na Vakadewa ni Vuravura Vou. Raica na duidui vakadewa ni iVolatabu mo vakatauvatana kina na veitikinivolatabu.
Watchtower Library
Na Watchtower Library e dua na porokaramu era tu kina e levu na ivakadewa ni iVolatabu, ivola, kei na iyaya ni vakekeli e veivuke ena vuli iVolatabu.


text:
IYAU MAI NA VOSA NI KALOU | 2 VEIGAUNA 33-36
Vinakata o Jiova na Veivutuni Dina
MANASA
Vakatara o Jiova me valuti koya o Asiria qai vesu me kau i Papiloni
VEILIUTAKI NI BERA NI VESU
Tara na icabocabonisoro ni kalou lasu
Cabora na luvena me isoro
Vakamatei ira e sega nodra cala
Uqeta na vakatevoro ena matanitu taucoko
VEILIUTAKI NI SA SEREKI
Vakamalumalumutaki koya vakalevu
Masuti Jiova, vakacaboisoro
Kauta tani na icabocabonisoro ni kalou lasu
Uqeti ira na lewenivanua mera qaravi Jiova
JOSAIA
GAUNA NI NONA VEILIUTAKI
Vakasaqarai Jiova
Vakasavasavataki Juta kei Jerusalemi
Vakavinakataka na vale i Jiova, kunea na ivola ni Lawa


text:
VAKATOTOMURIA NODRA VAKABAUTA | INOKI
“Vakadonui Koya na Kalou”
DUA e bau dede toka na nona bula o Inoki ni a 365 na yabaki ni nona bula. Ena rairai dredre noda vakabauta qori baleta sa sega ni dua nikua e yacova na yabaki ni bula qori. E sega ni kurabuitaki ke yacova e dua na yabaki ni bula i Inoki ni dau dede cake nodra bula ena gauna ya. Na gauna mada ga e sucu kina o Inoki, sa ononadrau toka vakacaca na yabaki ni bula i Atama qai bula tale tiko me tolunadrau na yabaki. Ia eso na kawa i Atama e dede sara nodra bula. Ke dua e raici Inoki ena gauna a yabaki 365 kina, ena nanuma ni se bulabula qai levu tale na ka e se rawa ni cakava ena nona bula. Ia ka ni rarawa ni a sega ni vaka kina.
Dua na ituvaki leqataki e rairai tu kina o Inoki. Era sega ni taleitaka na tamata na itukutuku ni Kalou e vakasavuya vei ira, mani dro. E sega ni guilecava rawa o Inoki na rairai ni matadra ni laurai votu kina nodra yalokatakata kei na nodra sevaki koya. Era sa sevaka mada na itukutuku i Inoki, era qai sevaka tale na Kalou a talai koya yani vei ira. Era na sega ni cakava rawa e dua na ka vei Jiova, ia era na rawa ni cakava e dua na ka vei Inoki! De dua e nanumi ratou nona vuvale o Inoki, na watina, na luvena yalewa, na luvena tagane o Mecusela, kei na makubuna o Lemeki. E rairai veinanuyaka ena raici ratou tale se sega. (Vakatekivu 5:21-23, 25) Na cava beka ena yaco?
E sega ni levu na ka e kilai me baleti Inoki ni tolu ga na tikinivolatabu e vakamacalataki koya. (Vakatekivu 5:21-24; Iperiu 11:5; Juta 14, 15) Ia na ivakamacala mada ga ena veitikinivolatabu qori eda sa kila rawa kina na vakasakiti ni vakabauta i Inoki. Vakacava o qarava tiko e dua na vuvale? E dau dredre ena so na gauna mo cakava na ka e dodonu? Levu na ka o na vulica vei Inoki.
“DAU LAKO VATA VOLI O INOKI KEI NA KALOU DINA”
O Inoki e ikavitu ni tabatamata mai vei Atama. Ia na gauna e qai sucu kina, sa ca rawa tu na ivakarau ni tamata. Era se bula dede na tamata ena gauna ya nira se bau volekata na bula uasivi rau vakayalia o Atama kei Ivi. Ia sa torosobu ga na nodra itovo kei na nodra bula vakayalo. Sega ni caka rawa na ivalavala kaukaua, se tekivu ga mai na gauna a vakamatei Epeli kina o Keni. Ia e sivi Keni tale ena ivalavala kaukaua kei na yaloca e dua na nona kawa! Oti e vicasagavulu na yabaki, a toso cake ina dua tale na ivakatagedegede nodra caka ca na tamata. Era dau kaciva na yaca i Jiova, ia era sega ni cakava qori nira rokovi koya. E veibeci na sala era vakayagataka kina na yaca tabu ni Kalou.
Dua na ituvaki torosobu a tu kina na lotu ena gauna i Inoki. Kena ibalebale ena vinakati me vakatulewataka o Inoki me muri ira na tamata ena nona gauna, se me qaravi Jiova na Kalou dina a bulia na lomalagi kei na vuravura. De dua e uqeti koya na veika e vulica me baleti Epeli, a vakamatei ena vuku ni nona qaravi Jiova ena yalodina. A mani vakatulewataka o Inoki me muria na ivakaraitaki i Epeli. E kaya na Vakatekivu 5:22: “[A] dau lako vata voli o Inoki kei na Kalou dina.” O Inoki e imatai ni tamata me cavuti vua na malanivosa qori. Kena ibalebale ni a duatani sara o Inoki mai vei ira na bula ena nona gauna.
E tukuna na iVolatabu ni a lako vata tiko ga kei na Kalou o Inoki ena gauna a sucu kina na luvena tagane o Mecusela. Sa dua toka na vuvale i Inoki ena gauna a yabaki 65 kina. E sega ni cavuti ena iVolatabu na yaca i watina, e sega tale ga ni kilai e vica na “luvena tagane kei na luvena yalewa.” E bibi me muria e dua na tama na veidusimaki ni Kalou me veiraurautaka vinaka kina nona qarava na Kalou kei na nona vuvale. E kila o Inoki ni vinakata o Jiova me yalodina vei watina. (Vakatekivu 2:24) A solia tale ga nona vinaka taucoko me vakavulici ira na luvena ena veika me baleta na Kalou o Jiova. Vakacava a yaga na sasaga i Inoki?
E sega ni vakamatatataki ena iVolatabu na tikina qori. E tukuni ena iVolatabu ni dede duadua na gauna ni bula i Mecusela na luvei Inoki, qai cava na ivolatukutuku ni nona bula ena yabaki a yaco kina na Waluvu. Ia e sega ni tukuni e dua na ka me baleta na nona vakabauta. A qai dua na luvena tagane o Mecusela, na yacana o Lemeki. A sucu o Lemeki ni se vo tu e duanadrau vakacaca na yabaki me mate na tukana o Inoki, qai vakasakiti nona vakabauta ni tubu cake tiko. A uqeti Lemeki o Jiova me parofisaitaka e dua na ka me baleti Noa, qai vakayacori na parofisai qori ni oti na Waluvu. E kilai tale ga o Noa ena nona dau lako vata kei na Kalou, e ucui Inoki kina na tukana vakarua. Erau sega ni bau sota o Noa kei Inoki, a rairai rogo italanoa ga o Noa vua na tamana o Lemeki, na tukana o Mecusela, se o Jereti na tamai Inoki ni a qai mate ni sa yabaki 366 o Noa. Eratou rairai vakamacalataka vei Noa na ivakaraitaki vakasakiti i Inoki.
Erau duidui sara o Inoki kei Atama. E uasivi o Atama, ia a sotava na leqa ni a talaidredre vei Jiova qai ivakaraitaki ca vei ira nona kawa. E ivalavala ca o Inoki, ia e dau lako vata kei na Kalou qai kotora vei ira nona kawa e dua na ivakaraitaki vakasakiti ni vakabauta. A mate o Atama ni yabaki 308 o Inoki. E sega ni kilai era lolositaka na mate i Atama nona vuvale se sega, eda kila ga ni “dau lako vata kei na Kalou dina” o Inoki.
Ke o qarava tiko e dua na vuvale, na cava o vulica ena ivakaraitaki i Inoki? E bibi mo qarava na veika vakayago me ratou bula kina na nomu vuvale, ia e bibi sara mo vukei ratou me ratou kila qai qarava na Kalou. (1 Timoci 5:8) O rawa ni cakava qori ena nomu ivakavuvuli kei na nomu ivakaraitaki. Dua na ivakaraitaki totoka o na biuta toka vei ratou na nomu vuvale ke o dau lako vata kei na Kalou me vakataki Inoki, o muria tale ga na ivakatagedegede ni Kalou ena nomu bula.
“PAROFISAITAKI IRA” O INOKI
De dua a yalolailai ena so na gauna o Inoki ni o koya duadua ga e vakabauta, o ira na kena vo e sega. Vakacava a bau nanumi koya o Jiova? Io, a kauaitaka o Jiova na yalodina i Inoki, qai lesi koya me lai vakasavuya vei ira na tamata ena nona gauna na nona itukutuku. A lesi Inoki sara ga e keri o Jiova me parofita, na imatai ni parofita me volatukutukutaki ena iVolatabu. E kilai qori mai na ka eda wilika ena ivola i Juta na taci Jisu, a uqeti vakalou me vola na veika a parofisaitaka o Inoki ena vica vata na senitiuri e muri. *
Na cava a parofisaitaka o Inoki? E kaya na iVolatabu: “Raica! Sa lako mai o Jiova kei na iwiliwili levu ni nona agilosi savasava, me vakataulewa vei ira na tamata kece, me totogitaki ira na beci koya ena vuku ni nodra ivalavala ca kei na veika lolovira kece era cavuta vua na tamata ivalavala ca.” (Juta 14, 15) Na sala e cavuta kina na parofisai qori o Inoki e vaka sara ga sa cakava oti na Kalou na ka e parofisaitaki. E va tale ga qori na sala era cavuti kina eso tale na parofisai. E cavuta o Inoki nona parofisai me vaka sara ga sa yaco oti ni vakadeitaka ena yaco dina!
Na cava e kilai me baleta na itukutuku a kacivaka o Inoki? E warumisa nona itukutuku, qai tukuni kina nira na totogitaki na tamata era veibeci, qai lolovira nodra ivalavala. Era vakasalataki na tamata kece ena parofisai qori ni sa sega ni dua na ka vinaka e rawa ni tukuni me baleta na nodra itovo me tekivu mai na gauna rau vakatalai kina mai Iteni o Atama kei Ivi. Ena vakadomobula na veika era sotava o ira qori ni sa na veivakarusai o Jiova kei ira na “iwiliwili levu ni nona agilosi savasava.” A sega ni bau tu suka o Inoki me kacivaka na itukutuku ni Kalou, a cakava duadua tale ga! Sa wacava nona qoroya o Lemeki na yaloqaqa i tukana ni raica toka na nona vakayacora nona cakacaka.
Nida vakasamataka na vakabauta i Inoki, e bibi me tiko tale ga vei keda na rai ni Kalou me baleta na vuravura qo. Na itukutuku a kacivaka ena doudou o Inoki e ganiti keda tale ga nikua, ni tautauvata na ituvaki ni vuravura ena gauna ya kei na gauna qo. A yaco dina na ka e parofisaitaka o Inoki ni a vakarusa o Jiova na ituvaki ca ena gauna ya ena Waluvu levu a yaco ena gauna i Noa. Qori e vakatakarakarataka ga na veivakarusai levu cake ena qai yaco ena gauna se bera mai. (Maciu 24:38, 39; 2 Pita 2:4-6) Sa tu vakarau tale ga na Kalou kei ira na iwiliwili levu ni nona agilosi savasava mera vakataulewa ena ituvaki ca nikua. Meda kua gona ni raica vakamamada na itukutuku ni veilewai e kacivaka o Inoki da qai kacivaka vei ira eso tale. Eda na rairai galili ena so na gauna nira yawaki keda na wekada se itokani. Ia ena sega vakadua ni vakanadakui ira nona tamata yalodina nikua o Jiova me vaka ga nona sega ni vakanadakui Inoki!
“E TOKITAKI . . . ME KUA NI RAICA NA MATE”
Na cava a qai yaco vei Inoki? E sega ni kilai se a mate vakacava, e tukuna ga na iVolatabu: “E dau lako vata kei na Kalou dina o Inoki. E qai takali yani ni kauti koya na Kalou.” (Vakatekivu 5:24) A kauti Inoki vakacava na Kalou? E kaya na yapositolo o Paula: “Ena vakabauta i Inoki, e tokitaki kina me kua ni raica na mate, e sega ni laurai tale ena dua na vanua ni sa tokitaki koya na Kalou, ni a vakadinadinataki vua ni se bera ni tokitaki ni vakadonui koya na Kalou.” (Iperiu 11:5) Na cava a vakaibalebaletaka o Paula ena matavosa “tokitaki . . . me kua ni raica na mate”? E tukuni ena so na vakadewa ni iVolatabu ni kauti Inoki i lomalagi na Kalou. Ia e sega ni dina ya ni tukuna na iVolatabu ni vakaturi duadua e liu ina bula vakalomalagi o Jisu Karisito.
Na cava gona na ibalebale ni nona “tokitaki” o Inoki me kua ni “raica na mate”? A rairai cakava e dua na ka o Jiova me mate kina ena vakacegu o Inoki, me kua ni vakila na mosi se na rarawa era dau vakila eso ni bera nira mate. Ia ni bera ni yaco qori, a “vakadinadinataki” vei Inoki “ni vakadonui koya na Kalou.” De dua a raivotu o Inoki ni bera ni mate, a vakaraitaka kina vua na Kalou na ituvaki kei vuravura ni sa na parataisi. Gauna e qai mate kina o Inoki, sa vakadeitaka tu ni vakadonui koya o Jiova. E kaya na yapositolo o Paula me baleti ira eso tale na tagane kei na yalewa yalodina: “Ena vakabauta, era yalodina o ira kece qo me yacova na mate.” (Iperiu 11:13) E matewale nodra vaqara na yagoi Inoki na kena meca ni a “sega ni laurai tale ena dua na vanua.” A rairai cakava o Jiova e dua na ka me kua ni laurai na yagoi Inoki, mera kua ni vakayagataka kina na meca na yagona ena dua na ivalavala ni sokalou lasu. *
Nida vakasamataka tiko na ka e kaya na iVolatabu, raitayaloyalotaka mada na sala e rairai mate kina o Inoki. Nanuma tiko ni vatavatairalago ga qo, e sega ni tukuni ni a yaco dina. Era cemuri Inoki voli na kena meca nira sega ni taleitaka na itukutuku ni veilewai a kacivaka vei ira. Dua na ka nona wawale ena balavu ni vanua e lakova mai. E raica sara e dua na vanua me vuni qai vakacegu kina vakalailai. Ia e kila o Inoki ni na sega ni dede era sa na toboki koya na meca, ena qai vakamatei vakaloloma. E mani masu vua na Kalou, qai vakila e dua na vakacegu levu. A raivotu ga o Inoki, ia e vaka sara ga me yaco dina tu na ka e raivotutaka qai kauti koya sara vakayawa.
Vakasamataka mada nona raica ena raivotu e dua na vuravura e duatani sara mai na kena a bula kina. E rairai totoka na vuravura qori me vaka ga na were o Iteni, ia e sega ni yadrava tu e dua na jerupi. Era sa gone tale na tagane kei na yalewa era bula tu kina, era bulabula ra qai veiyaloni. E sega ni bau laurai kina na veicati se na veivakacacani vakalotu a yaco tu ena gauna i Inoki. E vakila o Inoki na veikaroni i Jiova, nona loloma kei na nona veivakadonui. Sega ni vakatitiqataka o Inoki ni na bula dina ena vuravura e raivotutaka tiko ya. E sega ni tukuni rawa na vakacegu e vakila, e bobo mani mocelutu sara qai sega tale ni vakila e dua na ka.
Qori na ituvaki e se tu ga kina o Inoki me yacova mai nikua, e se moce toka ga ena ibulubulu. Ia e nanumi koya vinaka tu na Kalou o Jiova ni sega ni vakaiyalayala na ka e rawa ni katona ena nona vakasama! Me vaka ga e yalataka o Jisu, dua na siga era na rogoca na domona o ira kece e nanumi ira tu na Kalou ra qai tucake mai na ibulubulu. Gauna era dolava kina na matadra, era sa na duri tu ena dua na vuravura vou ni vakacegu.
Vakacava o na via bula tale ga ena vuravura ya? Vakasamataka mada mo sotavi Inoki, me qai talanoataka vei iko na veika totoka e kila tu! E rawa ni tukuna vei keda ke bau volekata toka yani na ka e yaco dina na noda vatavatairalago me baleta nona mate. Ia dua na ka e bibi cake meda vakatotomuri koya kina ena gauna qo. A vakamacalataka qori o Paula ni kaya: “Ke sega na vakabauta eda na sega ni vakamarautaka rawa na Kalou.” (Iperiu 11:6) Qori na vuna e bibi kina meda vakatotomuria na yaloqaqa kei na vakabauta i Inoki!
^ para. 14 Era kaya eso na dauvakadidike ni iVolatabu ni a lavetaka o Juta na ka e vola mai na dua na ivola buli e vakatokai na iVola i Inoki (Book of Enoch), ia e lasu na ka e volai kina me baleti Inoki. E cavuti kina na parofisai i Inoki, ia e sega ni kilai e sa tu e vei na ivola makawa a yavutaki mai kina na ka e volai ena iVola i Inoki. E sega tale ga ni kilai se vakadewataki vakacava na kena itukutuku, e volai ena dua na ivola se vakadewataki ga e gusu. De dua a vakayagataka tale ga o Juta na ivola makawa qori se a rogoca na italanoa kei Inoki vei Jisu, ni a raica vinaka tu mai lomalagi na ivakarau ni bula i Inoki.
^ para. 20 De dua a cakava tale ga va qori na Kalou ena yagodrau o Mosese kei Jisu, me kua ni yaco kina na lomadra na meca.


text:
WASE DUA
O Cei na Kalou?
1, 2. Na cava eso na ka eda dau taroga?
E DAU levu nodra taro na gone. Ke o vakamacalataka vei ira e dua na ka, era na taroga, ‘Baleta?’ Ni o saga mo sauma nodra taro, era na rairai taroga tale, ‘Ia baleta?’
2 E dau tiko kece noda taro se da mani gone se qase. Eda na rairai taroga na cava meda kania, cava meda tokara, se volia. De dua eda dau vakataroga tale ga eso na ka bibi me baleta na bula kei na gauna se bera mai. Ke sega ni vakacegui keda na isau ni noda vakatataro, e rawa sara ga nida soro na vaqaqara.
3. Cava era nanuma kina e levu ni na sega ni saumi na veika bibi era dau taroga?
3 Vakacava e saumi ena iVolatabu na veika bibi eda dau taroga? Eso era vakabauta ni dina qori, ia era nanuma ni sa rui dredre me kilai na iVolatabu. De dua era nanuma nira kila ga na isaunitaro na qasenivuli, bete se italatala. Eso tale era madua na kaya nira sega ni kila na isaunitaro. Ia na cava o nanuma?
4, 5. Na cava eso na ka bibi o dau taroga? Na cava mo vaqara tiko ga kina na kena isau?
4 De dua o na via kila na isau ni taro va qo: Cava na inaki ni noqu bula? Cava ena yaco ena gauna au mate kina? Cava meu kila me baleta na Kalou? A kaya na qasenivuli rogo o Jisu: “Kerekere tiko ga, ena qai soli vei kemudou, vaqaqara tiko ga, dou na qai kunea, tukituki tiko ga, ena qai dolavi vei kemudou.” (Maciu 7:7) Kua sara ni soro, vaqaqara tiko ga mo rawa ni kunea na isau dodonu ni nomu taro.
5 Io, ke o “vaqaqara tiko ga,” ena saumi ena iVolatabu nomu vakatataro. (Vosa Vakaibalebale 2:1-5) E sega ni dredre na isaunitaro o na kunea e kea. Ena vakamarautaki iko ena gauna qo na ka o vulica, o rawa ni marautaka tale ga na bula totoka ena gauna se bera mai. Meda veivosakitaka mada e dua na taro e sega tu ni matata vei ira e levu.
E KAUAITAKI KEDA NA KALOU?
6. Na cava era nanuma kina eso ni sega ni kauaitaki ira na Kalou?
6 Levu era nanuma ni sega ni kauaitaki keda na Kalou. Era vakabauta ni na sega ni va tu qo na ituvaki kei vuravura ke kauaitaki keda dina na Kalou! E yaco tu e veiyasa i vuravura na ivalu, veicati, kei na bula vakaloloma. Levu era tauvimate, rarawa, ra qai mate. Era veinanuyaka kina eso, ‘Ke kauaitaki keda na Kalou, cava e sega ni muduka kina na veika rarawa?’
7. (a) Era vakavuna vakacava na iliuliu ni lotu nodra vakabauta e levu ni sega ni veikauaitaki na Kalou? (b) Eda vakadeitaka vakacava ni sega ni vakavuna na Kalou na veika ca?
7 O ira sara ga na iliuliu ni lotu era vakavuna ena so na gauna nodra vakabauta na lewenivanua ni sega ni veikauaitaki na Kalou. Ni yaco na veika vakaloloma, era dau kaya ni inaki ni Kalou se ni vinakata o koya me yaco qori. Nira tukuna qori, era sa beitaka sara tiko ga na Kalou. Ia e kaya na iVolatabu ni sega ni vakavuna na veika ca na Kalou. E sega ni vakatovolea na Kalou e dua ena veika ca, e tukuni qori ena Jemesa 1:13: “Ni vakatovolei e dua me kua ni kaya: ‘E vakatovolei au na Kalou.’ Ni sega ni vakatovolei rawa na Kalou ena ka ca, e sega tale ga ni vakatovolea e dua o koya.” E se sega ni muduka na Kalou na veika ca, ia sega ni kena ibalebale qori ni vakavuna mera yaco. (Wilika Jope 34:10-12.) Meda raica mada e dua na kena ivakaraitaki.
8, 9. Na cava me kua ni beitaki kina na Kalou ena leqa eda sotava? Tukuna na kena ivakaraitaki.
8 Vakasamataka mada e dua na cauravou e se tiko voli ga kei rau na nona itubutubu e vale. Dua na ka nona lomani koya o tamana, e vakavulici koya tale ga me dau vakatulewa vinaka. Toso na gauna, e talaidredre vei tamana o cauravou qai biubiu mai vale. E lai cakava na veika ca qai sotava kina na leqa. Vakacava o na beitaki tama ni sega ni tarova nona biubiu o luvena? Sega! (Luke 15:11-13) Me vaka ga na tama ya, na Kalou e sega tale ga ni tarovi ira era vakatulewataka mera talaidredre ra qai cakava na ka ca. Ni yaco gona e dua na ka ca, meda kua ni nanuma ni vakavuna na Kalou. E sega ni dodonu me beitaki na Kalou.
9 E tiko na vuna vinaka e vakalaiva kina na Kalou me se yaco tiko na veika ca. O na qai vulica ena Wase 11 na ka e kaya na iVolatabu ena tikina qori. Ia dua na ka mo vakadeitaka, e lomani keda na Kalou qai sega ni vakavuna na leqa eda sotava. O koya duadua ga e rawa ni vakaotia qori.—Aisea 33:2.
10. Na cava eda nuidei kina ni na vakaotia kece na Kalou na ka ca?
10 E savasava na Kalou. (Aisea 6:3) Na ka kece e cakava e sega ni vakamelei rawa, e savasava, qai vinaka. Eda rawa gona ni nuitaki koya. E sega ni rawa ni tukuni qori me baleti keda na kawatamata nida dau cala ena so na gauna. Ke saga mada ga ena nona vinaka kece e dua na iliuliu ena gauna qo, e sega ni tu vua na kaukaua me vakaotia kece na ka ca. Na Kalou ga e sega ni vakaiyalayala na nona kaukaua. E rawa ni vakaotia kece na ka ca, ena sega ni tarovi rawa tale ga nona cakava qori. Sa na yali vakadua na veika ca ni na kauta laivi kece na Kalou.—Wilika Same 37:9-11.
RAI NI KALOU ME BALETA NODA RARAWA
11. Na cava na rai ni Kalou me baleta na veika rarawa o sotava?
11 Na cava na rai ni Kalou ena veika e yaco tu e vuravura, kei na veika o sotava tiko? E tukuna na iVolatabu ni “taleitaka na lewadodonu” na Kalou. (Same 37:28) Kena ibalebale e kauaitaka vakalevu o koya na ka e donu kei na ka e cala. E sega ni vinakata meda rarawa. E kaya na iVolatabu ni ‘rarawa na lomana’ ni raica na levu ni ka ca e vuravura ena veigauna sa oti. (Vakatekivu 6:5, 6) E se sega ni veisau na Kalou. (Malakai 3:6) E kaya na iVolatabu ni kauaitaki iko dina na Kalou.—Wilika 1 Pita 5:7.
12, 13. (a) Na cava eda dauloloma kina qai veikauaitaki? Cava noda rai me baleta na veika rarawa e vuravura? (b) Eda kila vakacava ni na vakaotia kece na Kalou na rarawa kei na veika ca?
12 E kaya tale ga na iVolatabu ni buli keda na Kalou meda ucui koya. (Vakatekivu 1:26) Kena ibalebale e buli keda na Kalou meda vakaraitaka tale ga nona itovo vinaka. Ke dau mositi iko gona nodra vakararawataki o ira e sega nodra cala, sa qai wacava sara na kena mosi vua na Kalou! Eda kila vakacava qori?
13 Eda vulica ena iVolatabu ni “Kalou ga na loloma.” (1 Joni 4:8) Na ka kece e cakava e yavutaki ena loloma. Eda dau loloma gona ni dau loloma na Kalou. Vakasamataka mada qo: Ke tu vei iko na kaukaua, vakacava o na vakaotia na rarawa kei na veika ca e vuravura? Io, o na cakava qori ni o lomani ira na lewenivanua. Na Kalou tale ga ena muduka na rarawa kei na veika ca baleta e tu vua na kaukaua qai lomani keda. Ena vakayacori kece na yalayala ni Kalou e cavuti ena itekitekivu ni ivola qo! Ia e bibi mo kila e levu tale na ka me baleta na Kalou, mo rawa ni qai nuitaka nona yalayala.
VINAKATA NA KALOU MO KILAI KOYA
14. O cei na yaca ni Kalou? Eda kila vakacava ni dodonu meda vakayagataka na yacana?
14 Ke o via veitokani kei na dua, na imatai ni ka o na tukuna vua na yacamu. Vakacava na Kalou, e tiko na yacana? Levu na lotu era kaya ni yacana na Kalou se Turaga, ia e sega ni yaca qori. E icavuti wale ga me vaka na “tui” se “peresitedi.” Sa vakatakila vei keda na Kalou ni yacana o Jiova. E kaya na Same 83:18: “Mera kila na tamata ni o kemuni, na yacamuni ga o Jiova, o kemuni ga oni Cecere Duadua e vuravura taucoko.” Era vakayagataka vakavica na udolu na dauvola iVolatabu na yaca ni Kalou. E vinakata o Jiova mo kila na yacana, mo vakayagataka tale ga. E vakatakila vei iko na yacana mo rawa ni nona itokani.
15. Na cava na ibalebale ni yaca, Jiova?
15 E titobu na ibalebale ni yaca ni Kalou, Jiova. E tiko kina na vakasama ni nona rawa ni cakava kece na Kalou na nona yalayala kei na nona inaki. Sega ni dua na ka e rawa ni tarovi koya. O Jiova duadua ga e rawa ni vakatokai ena yaca ya. *
16, 17. Na cava na ibalebale ni: (a) “Kaukaua Duadua”? (b) “Tui ni veitabagauna”? (c) “Dauveibuli”?
16 Eda sa raica oti mai ni tukuna na Same 83:18 me baleti Jiova: “O kemuni ga oni Cecere Duadua.” E kaya tale ga na Vakatakila 15:3: “E cecere qai veivakurabuitaki na nomuni cakacaka, Jiova na Kalou, oni Kaukaua Duadua. E dodonu, e dina na nomuni sala, na Tui ni veitabagauna.” Na icavuti “Kaukaua Duadua” e dusia ni sega tale ni dua e lomalagi se vuravura e kaukaua me vakataki Jiova. Eda kila tale ga ena icavuti “Tui ni veitabagauna” ni tawamudu nona bula. E kaya na Same 90:2 ni Kalou tu ga o koya mai na gauna tawamudu ina gauna tawamudu. Dua dina na ka vakatubuqoroqoro ya!
17 O Jiova ga na Dauveibuli. E kaya na Vakatakila 4:11: “E ganiti kemuni Jiova, na neimami Kalou, me nomuni na lagilagi, na vakarokoroko, kei na kaukaua, ni oni bulia na ka kece, ena nomuni lewa era bula, era buli kina.” Io, na agilosi mai lomalagi, na kalokalo, veimataqali vuata, na ika ni wasawasa kei na cava ga o vakasamataka rawa, qori e bulia kece o Jiova!
RAWA MO ITOKANI I JIOVA
18. Na cava era nanuma kina eso ni sa na sega tu ga ni rawa mera veitokani kei na Kalou? Ia na cava e tukuna na iVolatabu?
18 Nira vulica eso na itovo qoroi i Jiova, era rere ra qai nanuma, ‘Sa rui kaukaua, cecere, qai tu sara mai vakayawa na Kalou, e rawa gona vakacava ni kauaitaki au?’ E sega ni vinakata na Kalou me va qori nomu rai. E vinakata o Jiova mo drau veitokani. E kaya mada ga na iVolatabu ni “sega ni yawa o koya vei keda yadua.” (Cakacaka 17:27) Kena ibalebale e vinakata na Kalou mo toro voleka vua, ena qai ‘toro voleka mai vei iko’ me vaka ga e yalataka.—Jemesa 4:8.
19. (a) O rawa vakacava ni veitokani kei na Kalou? (b) Na idivi cava kei Jiova o taleitaka vakalevu?
19 O rawa vakacava ni veitokani kei na Kalou? E kaya o Jisu: “Ena rawata na bula tawamudu, o koya e vulica tiko ga na veika me baleti kemuni na Kalou dina duadua ga, kei Jisu Karisito oni tala mai.” (Joni 17:3) Saga mo kilai rau o Jiova kei Jisu ena nomu vulica tiko ga na veika me baleti rau. O na rawa ni bula tawamudu kina. Eda sa raica oti mai ni “Kalou ga na loloma.” (1 Joni 4:16) Ia e levu tale tu na kena idivi. E kaya na iVolatabu ni o Jiova e “dauyalololoma qai dauveinanumi, e berabera ni cudru, qai vuabale ena loloma e dei kei na dina.” (Lako Yani 34:6) E ‘vinaka qai tu vakarau me veivosoti’ o Jiova. (Same 86:5) E dau vosovoso qai yalodina. (2 Pita 3:9; Vakatakila 15:4) O na vulica e levu tale na itovo totoka i Jiova ni o wilika na iVolatabu.
20-22. (a) Eda rawa vakacava ni toro voleka vua na Kalou nida sega ni raici koya? (b) Na cava mo cakava ke ra saga eso mera tarova nomu vulica na iVolatabu?
20 O rawa vakacava ni toro voleka vua na Kalou ni o sega ni raici koya? (Joni 1:18; 4:24; 1 Timoci 1:17) O na kilai Jiova vinaka ni o wilika na kena itukutuku ena iVolatabu. (Same 27:4; Roma 1:20) Na levu ga ni nomu vulici Jiova, na levu tale ga ni nomu lomani koya kei na nomu vinakata mo toro voleka vua.
21 Ni o vulica na veika me baleti Jiova, o na kila ni Tamada o koya. (Maciu 6:9) E buli keda qai vinakata meda marautaka na noda bula. Qori na ka e vinakata e dua na tama dauloloma vei ira na luvena. (Same 36:9) Io, e kaya na iVolatabu ni o rawa ni itokani i Jiova. (Jemesa 2:23) Vakasamataka mada, e vinakata o Jiova na Dauveibuli ni lomalagi kei vuravura mo nona itokani!
22 Era na saga eso mera tarova nomu vulica na iVolatabu. De dua era leqataka ni o sa na veisautaka nomu lotu. Ia me kua sara ni dua e tarova nomu veitokani kei Jiova. Qori ga na nomu itokani vinaka duadua.
23, 24. (a) Na cava mo taro tiko ga kina? (b) Na cava ena tasereki ena ulutaga e tarava?
23 Ke o sega ni taura rawa eso na ka o vulica ena iVolatabu, kua ni madua na taro se kere veivuke. E kaya o Jisu meda dau yalomalumalumu me vakataki ira na gonelalai. (Maciu 18:2-4) E bibi tale ga meda dau taro me vakataki ira na gone. E vinakata na Kalou mo kila na isau ni nomu vakatataro. Vulica gona vagumatua na iVolatabu mo vakadeitaka kina na dina ni veika o vulica.—Wilika Cakacaka 17:11.
24 Na sala vinaka duadua mo kilai Jiova kina, oya mo vulica na iVolatabu. Ena tasereki ena ulutaga e tarava na vuna e duatani duadua kina na iVolatabu.
^ para. 15 Ke yali ena nomu iVolatabu na yaca, Jiova, se o via kila eso tale na ka me baleta na ibalebale kei na icavucavuti ni yaca ni Kalou, yalovinaka raica na iKuri ni iVakamacala 1.


text:
6m Veitauri Liga ni sled UHF UHF UHF Reader VH-76
Matailalai ni iYaya
iVakatakilakila ni iYau
6m Veitauri Liga ni sled UHF UHF UHF Reader VH-76
IVakamacala Taumada
1.It can be combined with a 5.0-inch smart phone into a detachable and convenient all-in-one machine to realize convenient one-handed operation.
2.The external structure adopts the industrial design idea and has multi-function selection and combination; 1D/2D barcode scanning, UHF radio frequency reading and writing, kei na so tale.
3.Multi-indication of working status, built-in LED indicator light and buzzer to meet the indication under various working environments.
4.Intelligent management, long endurance, built-in 6000mAH lithium battery.
5.Large scanning button, good control experience and durability.
6.Bluetooth communication is convenient for online use with smart terminals (smart phones, tablet computers), kei na so tale.
7.Software integration is fast and efficient, providing DLL development files based on Android platform.
Product characteristics
1.Bluetooth communication and existing smart phones are used online to reduce project implementation costs;
2.UHF electronic tags supporting ISO-18000-6C(EPC G2) protocol can be read and written with a reading distance of 7m (with AZ9662 tag as reference).
3.It is easy to confirm reading the label and check it on the mobile phone display screen at the same time.
4.Identify and read various prompts (Rarama ni ivakatakilakila ni VEILIUTAKI, ye).
5.Removable 6000mAh li-polymer.
6.The industrial structure is designed with high reliability to meet the requirements of harsh working environment.
7.Provide application demonstration software and SDK development files for Android Android operating system.
Specification parameter
VTWT
Q:O cei o keda?
A:Keitou a dua na daucakacaka UHF UHF dauveiqaravi ena Jaina ka levu sara na kena ka levu cake 10 yabaki. Keimami tiko mai Veisina, e dua na siti volekati HongGa.
Q: Na ivoli cava o cakava tiko?
A: e rawa ni da cakava na mataqali dauwiliwili UHF UHF, ivakatakata kei na itoka (vakamuria na ivakarau ni EPC C1G2 kei na ISO-18000/6C). keitou rawa ni vukei iko mo vakamatautaka na mataqali wiliwili kecega, ivakatakata kei na itoka.
Q: Na cava soti o na rawa-ka kina?
A: e vuqa tu na ka eda rawa ka kina.
Taumada, keimami sa vakanamata tiko ena R&D, vakatasuasua, ivoli kei na kena vakayagataki na dauwiliwili ni UHF UHF, iVakatakilakila ni UHF UHF na iVakatakata ni UHF UHF 10 yabaki.
iKarua ni gauna, keitou vinaka ena kena vakarautaki na veimataqali iwali taucoko ni YDV (VCD) me baleta na veimataqali cakacaka se ivolakerekere duidui.
iKatolu, sa volitaki na noda ivoli ki na veiyasai vuravura taucoko, era veiqaravi tiko ena matanitu, veisoqaqa lelevu, koronivuli, kabani ni buli iyaya lelevu kei na kabani buli vakatalega kina na manidia/lori kei na so tale.
iKava, e tiko na neitou vakailesilesi ni BULI, veitalia se na vakatasuasua cava, vakadidike se idinia se volivolitaki.
Q: Na cava na mataqali nomu tamata cakacaka?
A: Me vaka e dua na dauniiyaya ni gacagaca ni YD (YD), eda cakacaka vata kei koya e duavata ena gacagaca ni parokaramu, ivakalesu se kabani ni parokaramu vakompiuta ni IT baleta ni rawa ni keitou vakarautaka vei ira na gacagaca ka rawa ni ra tauyavutaka na parokaramu vakompiuta ka tauyavutaka/vakacuruma/vakacokotaka na gacagaca kei na parokaramu ni komipiuta me baleti ira ga era na vakayagataka.
Q: Kevaka au vinakata me'u volia na nomu ivoli, na cava meda cakava taumada?
A: ni sa veivakarautaki tiko na ivoli ni YD (YDSO) (gadreva eso tale na vakatorocaketaki), o sa gadreva kina mo tukuna vei keitou na gagadre ni nomu cakacaka, me kena ivakaraitaki,
na cava na iyaya sa railesuvi?
Na cava e gadrevi kina na yawa ni wiliwili?
Na mataqali dauwiliwili cava o via vakayagataka ena nomu cakacaka?
Dauwiliwili tudei se dauwiliwili e ligana?
Ni keitou sa vakasavasavataka na veika o gadreva, keitou na vakauta yani vei iko na pepa ni itukutuku kei na vosacavuti me baleta na nomu idusidusi.
Ni oti na veivakadeitaki vakavinaka, keitou na vakauta yani vei iko na PI me saumi ilavo vei keitou ka keitou na qai vakauta yani vei iko na iyaya ena kena rawa ni saumi oti na sausaumi.
Q: O dau volia beka na parokaramu vakompiuta?
A: e sega na noda parokaramu vakompiuta ni veiliutaki, ia era tu na SDK ni dauwiliwili me baleta na nomuni vakatorocaketaka na kena isema vata kei na nomuni parokaramu vakomipiuta ni veiliutaki ena gauna oqo.
Q: Na cava na nomu gauna ni veivotai?
A: Kevaka era sa tiko rawa ena noda ivotavota, gauna ni kena vakau e 1-2 siga.
Kevaka e sega ni veirauti na noda ivotavota, na gauna ni kena vakau ena 3-10 siga, vakatau ena levu ni ota.
Q: Na ivakadei cava e tu vei ira na nomu ivoli?
A: na noda ivoli sa tiko kina na sitivikiti ni VVL kei na VVL.
Q: na cava na nomuni makete levu?
A: na neimami makete levu na Vualiku kei Amerika kei na Ceva kei Amerika, ICAI, Rusia, Aferika kei Esia kei na so tale.
Q: Na veiyauqaqa cava era UHF UHF e vakayagataki vakalevu ena gauna oqo?
A: Sa tara totolo sara tiko na UHF UHF na tutaki ni UHF, Na YDD e cakacaka vakacakacaka levu. mai na IOT, me vaka eda kila ni sa yaco mai vei keda na gauna levu ni itukutuku, E vakayagataka na UHF na LVD na madigi oqo me vakatorocaketaka totolo kina.
Q: na cava na sala ni nomu sausaumi
A: T/T , Duavata ena Ra , PayPal , Vakadeitaki ni veivoli nei Ali
Q: na cava na nomu ivakadinadina
A : na noda ivoli kece e tu 1 vakadeitaki ni yabaki kevaka e sega ni dua na tamata e vu
Please Send email to us if you want to get quotation of our products, or get support from our technical support engineers.


text:
by Tuba on Tue Mar 25, 2008 7:04 pm
Cola vina kece na Old Scholars, Friends & Supporters
Sa nia boto koya na vamacala vacaca ni bose ni vuli oti ina siga Varauleke (22/03/08) ina ledu koronivuli i Tavua.
Tekivu na bose ina masu mei va Vatawa W. Seru (Naita) qa vivadreti sara na ledra cola vayalo na yaluve. Oti na masu ra kidavaki sara na old scholars mei va Vunivola, Vilimaina Nabulagi. Sa ra vavinavina valevu koto ya ina vinumi ni vanuinui vina ina gauna ni bose.
Vamacala o Inoke ina Constitution qa kwaya ni se wili tu va draft me kodaki ni du rewa ni visautaki nia ei so na clause.
Sa varaitaki na lemutu numia me baletia ni ra mata wili muni koto ei so na non-old scholars. Sa ma vabau me sa nia na yaca ni Association, "Nadi District Old Scholars & Friends Association". That comes under the "Membership Clause", "friends" to be added. Sa lala lia leqwa na visau sa ma vaturi tia o Mayor Maikeli me sa vabau qa ciqomi ko na Constitution, qa sa tokoni jia mei ke o Iromi Dawai.
Sa digitaki na office bearers qa sa lematu Chairman na momo na Mayor : Maikeli Ratu Lalabalavu, Vunivola: Vilimaina Nabulagi; Dauniyau: Mrs. Ilisapeci Vuniyayawa (A/Head Teacher); National Administrator: Inoke Buli Lutumailagi (Lawyer). Sa digitaki koto me ra yarua me na mata ina virara - 1 na Turaga, 1 na marama me ra lewe muni ga ni Komiti. Sa na qai vakau tiko na i vola vei ira na mata mai na veikorokoro. Sa tokoni me cici tiko na Komiti oqo me 3 na yabaki.
Sa oti o ya sa qai vakamacala o Qasenivuli Liu (Alipate Tuidraki) ena vuku ni koronivuli ka dua talega nona vosa ni veivakadre vei keimami na tiko rawa. Sa vakaraitaka ni sa toso nodratou kere veivuke ina TrendWest Resort, ratou sa mani vakadeitaka ni ratou na veitokoni mai ke sa mani dua yani na "Master Plan".
Sa nodratou cau tiko mai "Nakovacake" me sa nodratou i tavi e rua na vale ni qasenivuli. Sa vakatura o Adi Marica me keitou sa ya $300 na komiti ni Old Scholars kei na Komiti ni koronivuli ka mera sa tau ya $100 na vo ni old scholars e Viti me vaka ni keimami donumaka tiko e dua na gauna dredre ena noda vanua. (but we do not limit this mighty God).
Sa nanumi talega me qai volai e dua na i vola me vakau vei Vuata Narisia, Jo Rokocoko kei na so tale na old scholars ena veiyasai Viti kei vavalagi. Sa dei tikoga na nomudou "programme" ni 19 ni Tiseba.
Sa tau talega tiko ga yani na vakavinavinaka cecekia ena vuku ni "vakasigalevu totoka" ka keitou tukuna ni "surprise of the day" vei kemudou na matavuvale nei Tavale Vua. Aule, matu take va ya rua vatolu na kari to. Vina valevu du riki, qei vadewatakinia lematu vavinavina valevu vua na lem sis qa nia na leya platoon ina ledru vatoko. Matu numia me te light refreshment du boto.
Sa ira oqo na tiko rawa ena bose: Adi Marica Dawai, HT - Alipate Tuidraki, A/HT - Mrs. Ilisapeci Vuniyayawa; Mrs. Kalesi Naoco Dawai; Ilikena (Nakavu), Iromi Dawai, Ilai Koroitamana, Maikeli Lalabalavu, Joveni Vatunitu, Lusiana Lesu, Inoke Lutumailagi, Eseroma Nabuka, Sokonaia Tuilokuloku kei Vilimaina Nabulagi. Eso era qai bera tiko yani ni sa oti na gauna ni bose.
Bose e tarava ena i ka 26 ni Epereli ena 2 na kaloko ena yakavi. Vina valevu muni iva Vava Iromi qa nimutou kece na tara vatunuloa.
Sa dri yani. Loloma taucoko.


text:
LESU TALE MAI O ISRAEL FOLAU ENA RAKAVI 15
Written by Maria Solomone on May 29, 2022
Israel Folau ena qito tiko na timi ni Tonga:pc-zerotackle.com
Lesu tale mai ena buturara ni rakavi o Israel Folau,ni oti na kena kacivaki na yacana ena timi ni Tonga,ena vakavakarau ki na sotasota ni Nations Cup kei na World Cup..
Ea sega tu mai na qito o Folau ena 3 na yabaki sa oti ena vuku ni nona sa vakacegui mai na  rakavi mai Ositerelia ena 2019 ena vuku ni vei ka ka vakaraitaka tu ena mona livaliva,ka rokova kina okoya na lawa sa biuta na rakavi ka sa na laki qito tiko ki na timi ni Tonga na matanitu rau cavu tu mai kina nona i tubutubu.
Kacivaki  na yaca i Folao kei Malakai Fekitoa,ka dau qito tale ga ena timi ni All Blacks,Charles Piutau kei Augustine Pulu vata kei Solomone Kata ka dau qito tale ga ena timi ni League ni Niusiladi.
fijivillage,com


text:
Vaka me kaya ni o Jope e sega ni kila na Kalou (21)
18 E qai kaya o Pilitati+ na kawa i Sua:2 “Ena vakacava na dede ni nomu vosa va qori?Vakaraitaka mada ni o yalomatua me rawa ni keitou vosa.3 Na cava o nanuma kina ni keitou manumanu,+Me keitou lialia* e matamuni?4 Ke o basuraki iko mada ga ena nomu cudru,Vakaevei ena biu wale tu o vuravura ena vukumu,Se na qiqi laivi na vatu mai na kena vanua?5 Io ena boko na nona cina na daucaka ca,Qai sega ni serau na yameyame ni nona bukawaqa.+6 Ena buto mai na rarama ena nona valelaca,Ena boko tale ga na nona cina.7 E sa malumu na kaukaua ni nona kalawa,Ena vakabalei koya ga na nona ivakasala.+8 Ni na kauti koya ina lawa na yavana,Ena qai butuka na kena lawalawa.9 Ena coriti na bukubukuniyavana ena dai,Ena toboki koya na icori.+10 E vunitaki ena qele na kena dali,Qai tu e nona sala na dai.11 Ena vakarerei koya na veika vakadomobula ena veiyasana+Ra qai cicimuria na yavana.12 Sa oti mai nona kaukaua,Ena taceba* tale ga ena vuku ni leqa.+13 Sa kanilaki na kuliniyagona,Sa kania na yavana kei na ligana na mate rerevaki duadua.*14 E cavuraki mai na veitaqomaki ni nona valelaca+Qai kau yani vua na tui dauveivakarerei.*15 Era na tawana nona valelaca na vulagi,Ena ceburaki ena nona itikotiko na sulifure.+16 Ena mamaca mai rukuna na wakana,Qai malai mai cake na tabana.17 Ena takali mai vuravura na kena ivakananumi,Ena sega ni kilai* na yacana e gaunisala.18 Ena cemuri mai na rarama ina butobutoQai vakatalai laivi mai na vanua vuavuaivinaka.19 Ena sega na luvena kei na nona kawa vei ira na wekana,Ena sega tale ga ni dua e bula ena vanua e tiko kina.*20 Ni yaco mai nona siga, era na kidacala na tiko ena RaEna qai vesuki ira na tiko ena Tokalau na rere.21 Qo na ka ena yaco ina nona valelaca na daucaka calaKei na nona vanua o koya e sega ni kila na Kalou.”


text:
WASE TINIKAWALU
E ‘Veinanuyaka Voli e Lomana’
1, 2. Vakamacalataka na nona ilakolako balavu o Meri, na cava e dredre kina vua.
E SASAGA o Meri me dabe vinaka ena dela ni asa. Sa balavu toka nona vodo. E taubale toka ga eliu o Josefa ni liutaka tiko nodrau ilakolako balavu qo e Peceliema. E vakila tale o Meri na yavala ni gone e ketena.
2 Sa vica qo na vula nona bukete o Meri, e vakamacalataka na iVolatabu ni “sa bukete levu tu.” (Luke 2:5) Ni rau sivita na veiwere, rairai era vakaraici rau o ira na daukakaburaki se siviyara tiko. De dua, era lomatarotarotaka se lako tu i vei na marama sa bukete levu tu qo. Na cava e biuti Nasareci mai kina o Meri?
3. Na ilesilesi cava a soli vei Meri, na cava eda na vulica kina?
3 E yaco qo ena vica vata na vula yani eliu, ni soli vua na goneyalewa Jiu qo e dua na ilesilesi duatani sara ena ivolatukutuku ni kawatamata. Oya me vakasucuma na Mesaia, na Luve ni Kalou! (Luke 1:35) Ni voleka ni vakasucu, sa qai vinakati me gole ena ilakolako qo. E levu sara na ka e sotava o Meri me vakatovolei kina nona vakabauta. Meda raica mada se cava a vukei koya me kaukaua tiko ga kina vakayalo.
Na iLakolako e Peceliema
4, 5. (a) Na cava erau gole kina i Peceliema o Josefa kei Meri? (b) Na parofisai cava e vakayacori ena ivakaro i Sisa?
4 A sega ni o Josefa ga kei Meri erau gole ena ilakolako oya. Se qai vakarota ga o Sisa Akusito mera lesu na tamata yadua mera lai vola yaca ena nodra vanua. Na cava e cakava o Josefa? E tukuni: ‘E biuti Nasareci me lako cake i Kalili o Josefa me gole sara i Jutia ena koro i Tevita o Peceliema, ni lewe ni vuvale i Tevita o koya.’—Luke 2:1-4.
5 E sega ni vakacalaka na ivakaro i Sisa. Qo na parofisai a volai makawa tu ena 700 na yabaki ni bera nona sucu mai Peceliema na Mesaia. Na taoni o Peceliema e rauta toka ni 11 na kilomita mai Nasareci. E tukuni sara ga ena parofisai ni na sucu mai “Peci-leema Efiraca” na Mesaia. (Wilika Maika 5:2.) Me yaco yani ena koro lailai qo nira gole mai Nasareci, e rauta ni 150 na kilomita na gaunisala veidelana nira muri e Samaria. Qori na Peceliema a tukuni vei Josefa me gole kina, na nodra vanua na yatukawa i Tui Tevita, na vanua e cavutu mai kina na vuvale i Josefa kei watina.
6, 7. (a) Na cava ena dredre kina vei Meri na ilakolako i Peceliema? (b) Na cava ena duidui kina na vakatulewa i Meri ni mai wati Josefa? (Raica tale ga na ivakamacala e ra.)
6 Vakacava o Meri, ena tokona na vakatulewa i Josefa me muria na ivakaro? Ena via dredre toka vua na ilakolako qo. Kena irairai ni sa qai tekivu na vula i botabota, ena mimiri gona na uca ni via oti yani na vulaikatakata. E donu vinaka ni tukuni ni ‘biuti Nasareci me lako cake i Kalili,’ ni vanua veidelana o Peceliema, e rauta ni 760 na mita na kena cere—sa dua na cabe qai veivakaocai na kena gaunisala ni taura e vica na siga. Rairai ena via balavu toka vei Meri na muria na gaunisala qo ni vinakati me cegu vakalevu. Ni vakatauvatani kei na veigauna tale eso, qo na gauna ena vinakata kina na marama qo me volekati ratou na nona vuvale kei na nona itokani ena gauna e taratara kina. Sa macala ga ni na vinakati vua na yaloqaqa me gole kina ena ilakolako qo.
7 Ia e vola o Luke ni a gole o Josefa “me rau lai volai kei Meri na watina.” (Luke 2:4, 5) Dua dina na vakatulewa bibi vei Meri me mai wati Josefa. E raici watina me ulunivuvale, e ciqoma nona itavi lesi vakalou me nona ivukevuke ni tokoni Josefa ena nona vakatulewa. * E vakaraitaka gona o Meri nona vakabauta ni talairawarawa vei watina.
8. (a) Na cava tale e rairai uqeti Meri me gole i Peceliema kei Josefa? (b) Sala cava e vaka kina na bikeni vei ira na yalodina na ivakaraitaki nei Meri?
8 Na cava tale e uqeti Meri me talairawarawa? E kila o koya na parofisai ni na sucu e Peceliema na Mesaia? E sega ni tukuna na iVolatabu. Eda sega tale ga ni rawa ni tukuna ni sega ni kila, ni sa kilai levu tu na itukutuku qo vei ira na iliuliu ni lotu kei ira na lewenivanua. (Maciu 2:1-7; Joni 7:40-42) E buta vinaka tu ena iVolatabu o Meri. (Luke 1:46-55) Se mani nanuma o Meri me gole ni talairawarawa vei watina, ena ivakaro se parofisai i Jiova, se so tale na vuna, e ivakaraitaki vinaka tiko ga vei keda o koya. E dau marautaka o Jiova na tagane kei na yalewa yalomalumalumu qai talairawarawa. Ena gauna qo, sa sega tu ni dau kauaitaki na vakamalumalumu, ia e vaka na bikeni vei ira na yalodina ena veivanua kece ga na ivakaraitaki nei Meri.
Sucu i Karisito
9, 10. (a) Na cava erau na vakasamataka o Meri kei Josefa ni rau sa voleka i Peceliema? (b) Na cava erau lai vakaicili kina ena valenimanumanu?
9 E lutu sara ga na icegu i Meri ni sa laurai mai o Peceliema. Ni rau cabeta na veidelana, sivita na loganiolive, e dua vei ira na itei e dau tamusuki e muri, rairai erau nanuma lesu o Meri kei Josefa na italanoa ni koro lailai qo. Na kena koro lailai e sega mada ga ni wiliki vata kei na veisiti e Juta, me vaka e tukuna o Maika na parofita, ia qo na vanua e sucu kina o Poasa, Neomai, qai muri o Tevita, e sivia na dua na udolu na yabaki yani eliu.
10 Erau raica o Josefa kei Meri ni curuoso na koro. Era liu yani vei rau eso tale mera lai vola yaca, mani sega na vanua me rau vakaicili kina. * Sega tale ni dua na ka erau cakava rawa, rau mani lai moce ga ena valenimanumanu. Vakasamataka mada nona lomaleqa o Josefa ni raica na mosi veitaravi e se qai yacovi watina vakadua. Na vanua kece erau lakova mai, qai mai taratara tu i ke.
11. (a) Na cava era na lomani Meri kina na yalewa kece? (b) Na sala cava e “ulumatua” kina o Jisu?
11 Sa na wacava nodra lomani Meri na yalewa kece. Rauta ni 4,000 na yabaki yani eliu, sa tukuna tu kina o Jiova nira na dau mosi na yalewa nira vakasucu, ena vuku ni valavala ca era sucukaya mai. (Vkte. 3:16) E sega ni dua na ivakadinadina ni na galala mai kina o Meri. E sega ni vakamacalataka vakamatailalai o Luke na mosi e yacovi koya, e kaya ga: “Mani vakasucuma nona ulumatua, e tagane.” (Luke 2:7) Io, sa tadu mai na “ulumatua” i Meri, na imatai vei ira na vitu kece na luvena. (Mari. 6:3) O koya ga qo ena duatani vei ira kece. E sega ni nona ulumatua ga, e “ulumatua ni kabuli kece” i Jiova, na luvena duabau ga na Kalou!—Kolo. 1:15.
12. E vakadavora i vei na gone o Meri, e duidui vakacava na ka dina mai na drama, na droini kei na veivanua e dau vakaraitaki?
12 Sa qai kena gauna me cavuti kina e dua na itukutuku kilai levu: “E ovici koya ena isulu qai vakadavori koya ena ikanakana ni manumanu.” (Luke 2:7) E dau sivia tale na kena vakaraitaki ena drama, droini kei na veivanua na veika me baleta nona sucu o Jisu. Ia na kena dina qo. A biuta o Meri na gone ena dua na kavanibenu era dau kana kina na manumanu. Nanuma tiko ni ratou vakaicili ena valenimanumanu, e sega kina na cagi bulabula qai duka ena gauna oya se na gauna qo. Na itubutubu cava ena vinakata na luvena me lai sucu tu ena vanua va qo? Levu na itubutubu era na vinakata na vanua vinaka duadua vei ira na luvedra. Qai wacava o Meri kei Josefa ni rau na via vakarautaka na vanua vinaka duadua me baleta na Luve ni Kalou!
13. (a) Na sala cava erau vakayagataka vinaka kina na veika e tu vei rau o Meri kei Josefa? (b) Era na vakadamurimuria vakacava na itubutubu yalomatua ena gauna qo na veika erau vakabibitaka o Josefa kei Meri?
13 Erau sega ni lomaca ena veika erau sega ni cakava rawa, ia erau vakayagataka vinaka ga na veika sa tu vei rau. Me kena ivakaraitaki, dikeva ni karona vinaka na gone o Meri, e ovici koya ena isulu qai vakadavori koya me moce ena ikanakana ni manumanu, e raica tale ga me katakata qai taqomaki vinaka. E sega ni lomaocaocataka ena gauna qo o Meri na kena ituvaki mai na nona vakarautaka na ka vinaka duadua. Erau kila vinaka ni bibi duadua me rau vakarautaka na veika vakayalo vua na gone. (Wilika Vakarua 6:6-8.) Ena gauna qo, era vakabibitaka tale ga na itubutubu yalomatua mera susugi luvedra ena veika vakayalo, ena vuravura e sega tu ni kauaitaka na qaravi Kalou.
Veivakauqeti na Veisiko
14, 15. (a) Na cava eratou vakusakusa kina na ivakatawanisipi me ratou raica na gone? (b) Na cava eratou mani cakava na ivakatawanisipi ena ka eratou raica ena valenimanumanu?
14 Mai maue vakasauri na vanua vakanomodi qo. Era cici yani ena valenimanumanu na ivakatawanisipi mera lai raici ratou na veitamani, vakauasivi na gone. Era tatavosavosa ena marau qai serau na matadra. Era vakusakusa mai ena veidelana, na vanua era dau tiko kina kei na nodra qelenisipi. * Dua na ka nodrau kurabui o Josefa kei Meri ena ka e yaco qo, nira talanoataka vei rau e dua na ka veivakurabuitaki era se qai sotava ga mai. E basika vakasauri vei ira e dua na agilosi nira yadra bogi tiko ena baba. E serau wavoki na lagilagi i Jiova, qai tukuna vei ira na agilosi ni sa sucu e Peceliema na Karisito se Mesaia. Era na kunea na gone ni davo toka ena ikanakana ni manumanu, e ovici tu ena isulu. Qai yaco e dua tale na ka vakatubuqoroqoro, e basika e dua na ilala agilosi vakaitamera nira vakacaucautaka tiko na Kalou!—Luke 2:8-14.
15 Sa rauta me ratou vakusakusa yani e Peceliema na turaga yalomalumalumu qo! Sa wacava nodratou marau ni ratou raica na gone se qai sucu ni davo toka, me vaka sara ga e tukuna vei ratou na agilosi. Eratou sega ni kubuta lo tiko ga na itukutuku vinaka qo. “Eratou tukuna sara . . . Era qoroqoro kece na rogoca na nodratou itukutuku na ivakatawanisipi.” (Luke 2:17, 18) Era dau raici sobu na ivakatawanisipi vei ira na iliuliu ni lotu. Ia o Jiova e vakamareqeti ratou na turaga yalomalumalumu qai yalodina qo. E tarai Meri vakacava na veisiko qo?
O Jiova e vakamareqeti ratou na ivakatawanisipi yalomalumalumu, qai yalodina qo
16. E vakaraitaka vakacava o Meri ni dau vakasama vakatitobu, na cava e vakavuna me kaukaua tiko ga na nona vakabauta?
16 Se wawale tu o Meri ena oca ni vakasucu, ia e vakatudaliga matua ena ka kece e tukuni tiko. E sega ni yaco ga i kea na ka e cakava: “E katona e lomana na vosa kece ya o Meri, qai dau veinanuyaka se cava na kena ibalebale.” (Luke 2:19) Dua dina na marama dau vakasama vakatitobu o Meri. E kila o koya ni bibi na itukutuku ni agilosi qo. E vinakata na nona Kalou o Jiova me kilai luvena, kei na vuna e bibi kina qo vua. E sega ni vakarorogo wale ga o koya. E katona e lomana na vosa kece ya me rawa ni dau vakananuma ena veivula kei na veiyabaki e se bera mai. Qo na ka e vakasakiti kina na vakabauta i Meri ena nona bula taucoko.—Wilika Iperiu 11:1.
17. Eda na vakadamurimuri Meri vakacava ena vuku ni veika vakayalo?
17 Vakacava, o na rawa ni vakadamurimuria na nona ivakaraitaki o Meri? E vakasinaita o Jiova na ka dina ena iVolatabu. Ia ena sega ni yaga qori ke da sega ni vakatudaliga kina. Eda cakava qori nida wilika e veisiga na iVolatabu, e sega ni ivola ni talanoa, ia e Vosa uqeti vakalou. (2 Tim. 3:16) Me vakataki Meri, meda katona na veika vakayalo, da qai veinanuyaka voli e lomada. Ke da dau vakananuma vakatitobu na ka eda wilika ena iVolatabu, da qai vakasamataka na sala meda bulataka kina na ivakasala i Jiova, eda sa vakaukauataka sara tiko ga na noda vakabauta.
Veivosa me Nanumi
18. (a) Sala cava erau muria kina o Meri kei Josefa na Lawa e soli vei Mosese ni se gonedramidrami o Jisu? (b) E kilai vakacava na kedrau ituvaki vakailavo o Josefa kei Meri mai na isoro erau cabora?
18 Erau ciliva na gone o Meri kei Josefa ena ikawalu ni siga me vaka ga e tukuni ena Lawa e soli vei Mosese, rau vakayacani koya o Jisu me vaka ga na ka e tukuni. (Luke 1:31) Erau qai kauti koya mai Peceliema ina valenisoro e Jerusalemi ena ika40 ni siga, rauta ni tini na kilomita na kena yawa, rau qai lai cabora e kea na isoro ni veivakasavasavataki e tukuni ena Lawa vei ira na dravudravua, me rua na kukuru se rua na luve ni ruve. Ke rau maduataka ni lailai mai na tamanisipi kei na kukuru na nodrau isoro, erau se talairawarawa tiko ga ena Lawa, ni rau cabora na ka erau rawata. Se mani cava ga, erau vakayaloqaqataki dina ni rau tiko mai kea.—Luke 2:21-24.
19. (a) Na cava tale eso na ka e tukuna o Simione vei Meri me tugana e lomana? (b) Na cava e cakava o Ana ni raici Jisu?
19 E torovi rau yani na kena turaga o Simione, qai tukuna vei Meri e levu tale na ka me tugana e lomana. A yalataki vua ni na raica na Mesaia yalataki ni bera ni mate, qai vakatakila vua na yalo tabu i Jiova ni o Jisu na iVakabula yalataki. E vakasalataki Meri tale ga ena veika mosimosi me na vosota ena dua na gauna mai muri. E tukuna ni na vaka ga e lausua na lomana ena dua na iseleiwau balavu. (Luke 2:25-35) Rairai uqeti Meri sara ga na veivosa qori me vosota na veika dredre ni oti tale e 33 na yabaki. Oti ya, e raici Jisu sara o Ana na parofita yalewa, qai tekivu tukuna na ka kece me baleti Jisu vei ira era nuitaka na vakabulai nei Jerusalemi.—Wilika Luke 2:36-38.
20. Na cava e vakatulewa vinaka kina nona kau o Jisu ena valenisoro e Jerusalemi?
20 Sa dua na vakatulewa vinaka erau cakava o Josefa kei Meri ni rau kauta na gone ena valenisoro i Jiova e Jerusalemi! Erau sa vakarautaki luvedrau tiko ena dua na ilakolako balavu ni yalodina ena valenisoro i Jiova. Ni rau se tiko e kea, erau solia na ka vinaka duadua vei Jiova, rau qai ciqoma na veivakasalataki kei na vosa ni veivakayaloqaqataki. Sa qai kaukaua ga na vakabauta i Meri ni biubiu mai na valenisoro ena siga oya. E sinai na lomana ena veika vakayalo me dau vakasamataka vakatitobu, me tukuna tale ga vei ira eso tale.
21. Ena kaukaua cake vakacava na noda vakabauta vakataki Meri?
21 E talei dina nida raici ira na itubutubu ni gauna qo nodra vakadamurimuria na ivakaraitaki nei Josefa kei Meri. Era yalodina na itubutubu iVakadinadina i Jiova nodra kauti luvedra ena soqoni vaKarisito. O ira na itubutubu qo era cakava na ka ga era rawata, nira veivakauqeti vei ira na nodra itokani vakabauta vata. Nira biubiu mai na vanua ni soqoni era kaukaua cake, mamarau qai levu na ka vivinaka mera tukuna vei ira eso tale. E ka marautaki meda sotavi ira qo! Nida cakava qori, ena kaukaua tale ga noda vakabauta vakataki Meri.
^ para. 7 Dikeva na duidui ni ka e vakamacalataki ena ilakolako eliu kei na ivakamacala qo: “E cavutu sara o Meri me gole” me lai sikovi Ilisapeci. (Luke 1:39) Ni se musuki tu qai se bera ni vakamau, de dua e sega ni tukuna vei Josefa o Meri na ka e cakava. Ni rau sa vakamau, e qai tukuni vei Josefa na ka e baleta na nodrau ilakolako, sega ni o Meri.
^ para. 10 Dau kena ivakarau me vakarautaki ena veitaoni na rumu ni moce vei ira na dauveilakoyaki kei ira na dau tasivi yani.
^ para. 14 E vakadeitaka nodra tu e tautuba na ivakatawanisipi na gauna vakaivolatabu: A sega ni sucu na Karisito ena Tiseba, nira dau maroroi ena gauna qo na qelenisipi ena kedra bai. Ia qo e via donuya toka na itekitekivu ni vula o Okotova.


text:
Saumi na Taro Vakaivolatabu
E rawa ni dua na vuravura me sega kina na dravudravua?
Na bula dravudravua e vakavuna nodra mate e vica vata na milioni e veiyabaki nira kana vakaca, ra qai tauvimate. Eso na vanua e vuravura era sa vakatorocaketaki tu, ia e dua na iwase levu ni kawatamata era se bula dravudravua tiko ga. E vakaraitaka na iVolatabu ni bula dravudravua e dua na leqa eda sega ni walia rawa tiko.
Me vakaoti na bula dravudravua, ena vinakati e dua na matanitu me lewa e vuravura. Me na tiko vua na kaukaua, me wasea vakatautauvata na veika eda rawa ni bula kina, qai vakaotia na ivalu e dau vakavuna vakalevu na dravudravua. E yalataka sara ga na Kalou e dua na matanitu va qori.
O cei e rawa ni vakaotia na dravudravua?
Na Kalou e lesi Luvena, o Jisu, me liutaka na kawatamata kece. (Same 2:4-8) Ena vakabulai ira na dravudravua o Jisu, ena vakaotia tale ga na veivakasaurarataki kei na ivalavala kaukaua.
Sa parofisaitaki oti tu ni o Jisu e “Turaga ni Sautu.” Ena qai vakataudeitaka e vuravura na bula sautu kei na nuidei. Era na qai dui tawana ga na nodra vale na bula e vuravura, ra marautaka na nodra cakacaka, levu tale ga na kakana.


text:
Era Veivakavulici Vakacava na iVakadinadina i Jiova ena iVolatabu?
Keimami vakarautaka na sala vinaka duadua mo kila kina na ka e kaya na iVolatabu. E rawa ni vukei iko na neimami iwalewale ni veivakavulici mo:
Marautaka nomu bula
iTokani ni Kalou
Kila na ka e yalataka na iVolatabu ena veigauna se bera mai
Ena ulutaga qo
Vakacava keu vuli tu ena dua na gauna kei ira na iVakadinadina i Jiova, e rawa niu vuli tale?
Cava e caka ena vuli iVolatabu?
Ena vukei iko e dua na iVakadinadina i Jiova mo kila vinaka na iVolatabu ni drau vulica vata na ulutaga yadua ena ivola, Marau me Tawamudu! O na kila vinaka kina na ka e kaya na iVolatabu, ena yaga tale ga vei iko. Sarava na vidio qo mo kila kina e levu tale na ka.
E saumi na vuli iVolatabu?
Sega. Keimami muria ga na ivakasala i Jisu vei ratou nona tisaipeli: “E soli wale vei kemudou, dou solia wale tale ga.” (Maciu 10:8) E sega tale ga ni saumi na iyaya ni veivakavulici me vaka na iVolatabu, kei na ivola e kena ulutaga, Marau me Tawamudu!
E vakacava na kena balavu?
E tiko ena ivola e 60 na lesoni. Ena vakatau sara ga vei iko na toso ni vuli. Ia e levu era dau vulica e dua, se sivia na ulutaga ena dua na macawa.
Au na tekivu vuli vakacava?
1. Vakalewena na fomu ni kere vuli iVolatabu ena neimami website. Ena qai veitaratara yani vei iko e dua na iVakadinadina i Jiova me salavata ga kei na ka o vakalewena mai ena fomu qori.
2. Ena veitaratara yani o koya ena vakavulici iko. Ena vakamacalataka vei iko na cakacaka ni vuli iVolatabu, ena sauma tale ga nomu lomatarotaro.
3. Drau na tuvanaka sara na iwalewale ni nomu vuli. E rawa ni caka na vuli ni gole yani i nomu vale o koya me vakavulici iko, se drau vakayagataka na talevoni, video call, vola ivola, se imeli. Rawa ni dua na aua na vuli, ia e rawa ni lekaleka se balavu me vakatau ena kemu ituvaki.
Rawa niu tovolea mada ga e dua na lesoni?
Io, vakalewena ga na fomu ni kere vuli iVolatabu ena neimami website. Ni veitaratara yani e dua na iVakadinadina i Jiova, tukuna vua ni o via tovolea ga na vuli mo raica ke o na taleitaka se sega. Ena vakayagataka o koya na brochure, Marau me Tawamudu! E tiko kina e tolu na lesoni e rawa ni o vakadeitaka kina mo vuli se sega.
Au sa na dua na iVakadinadina i Jiova keu vuli iVolatabu?
Sega. Ia keimami taleitaka na vakavulica na iVolatabu vei ira na tamata kece. Keimami sega ga ni vakasaurarataka e dua me lewena na neimami lotu. Keimami vakamacalataka tale ga ena veidokai na ka e kaya na iVolatabu. Ia e nomuni vakatulewa yadua sara ga na ka oni via vakabauta.—1 Pita 3:15.
Rawa niu vakayagataka ga noqu iVolatabu?
Io, rawa ni o digia na ivakadewa ni iVolatabu o via vakayagataka. Ia keimami marautaka na vakayagataka na iVakadewa ni Vuravura Vou, ni matata qai donu tale ga. Keimami raica ni levu era via vakayagataka ga na ivakadewa ni iVolatabu e matau vei ira.
Rawa niu sureta eso tale mera vuli vata kei au?
Io, rawa ni o sureti ratou nomu vuvale se itokani.
Vakacava keu vuli tu ena dua na gauna kei ira na iVakadinadina i Jiova, e rawa niu vuli tale?
Io. O na taleitaka sara na vuli ena gauna qo ni sa vakavoutaki na ka e vulici, qai vakarautaki sara ga me ganita na ituvaki ni bula ena gauna qo. O na sarava tale ga kina e levu na vidio kei na itaba, ena bulabula tale ga na vuli.
Au rawa ni vulica ga vakataki au na iVolatabu?
Io. Dina ni levu na vuli iVolatabu era marautaka me dua e vakavulici ira, ia eso era vinakata mera tekivu vuli mada ga vakataki ira. Na iVukevuke ni Vuli iVolatabu e tiko ena neimami website, e tu kina eso na ivukevuke kei na iwalewale e rawa ni vukei iko ni o vulica na iVolatabu. Qo eso na ivukevuke ena rawa ni yaga vei iko:
Lesoni ni Vuli iVolatabu ena Internet (Online Bible Study Lessons). Ena saumi kina eso na taro bibi me baleta na bula, me vaka: O cei na Kalou? Na cava e yaco tiko kina na ca kei na rarawa? Ena vakaotia na Kalou na rarawa?
Vidio Vakaivolatabu. Ena saumi na taro vakaivolatabu ena vidio leleka qo.
Saumi naTaro Vakaivolatabu. Ena saumi e levu na taro vakaivolatabu ena ulutaga qo.
iVakamacala ni Tikinivolatabu. O na kila kina na ibalebale ni tikinivolatabu kilai levu.


text:
NA RAI NI IVOLATABU | CAKACAKA
Cakacaka
Sa makawa sara na iVolatabu, ia se yaga tiko ga na kena ivakavuvuli. E yaga nikua na veika e tukuni kina me vaka ga na gauna se qai volai kina.
Na cava na rai donu me baleta na cakacaka?
KA ERA TUKUNA ESO
Ke dua e via dei ena nona cakacaka, qori sara ga na ka me na vakaliuca. Eso era cakava qori, ra tini vakawalena kina nodra bula vakavuvale kei na nodra bula.
KA E KAYA NA IVOLATABU
E veiraurau na ka e tukuni ena iVolatabu me baleta na cakacaka. Era vakacaucautaki kina na gugumatua, era cudruvi na vucesa. (Vosa Vakaibalebale 6:6-11; 13:4) E sega ni uqeta na iVolatabu meda bobula tale ina cakacaka. Ia e uqeta meda marautaka eso na gauna ni vakacegu. E kaya na Dauvunau 4:6: “E vinaka me sinai e dua na liga ena vakacegu, e ca ni sinai ruarua na liga ena cakacaka kaukaua qai tautauvata kei na cemuria na cagi.” Meda kua gona ni vakaliuca na cakacaka me sa vakawaleni kina na noda vuvale se noda bula. E sega ni dodonu meda bobula ina noda cakacaka me yacova na mate!
“E sega ni dua tale na ka e vinaka vua na tamata, me kana ga, me gunu, me marautaka na nona cakacaka vakaukaua.”—Dauvunau 2:24.
E bibi na cakacaka o cakava?
KA ERA TUKUNA ESO
Ke sau vinaka, au na cakacaka. Na rai qori kei na veitemaki ni rawa ilavo totolo era tini veidabui kina eso ena veika vakabisinisi, era cakava kina eso na cakacaka e sega ni vakalawataki.
Eso tale era na cakava ga na cakacaka e dau vakamarautaki ira se ra taleitaka. Era sega ni taleitaka na cakacaka e vakavucesa se sega ni vakamuai kina na lomadra. E dau cala kina nodra rai, era sega ni solia tale ga nodra vinaka taucoko ina nodra cakacaka. De ra tu eso na cakacaka vinaka, ia era sega ni via cakava nira nanuma ni lolovira.
KA E KAYA NA IVOLATABU
E sega ni vakadonuya na iVolatabu na cakacaka e laurai kina na veidabui se vakavuna nodra leqa eso tale. (Vunau ni Soro 19:11, 13; Roma 13:10) E yaga na cakacaka vinaka, ni na ‘vinaka tiko ga kina na nona lewaeloma’ o koya e cakacaka.—1 Pita 3:16.
E vakavulica na iVolatabu ni tiko na inaki vinaka ni cakacaka—qo me rawati kina na bula, tokoni tale ga kina na vuvale, me kua ni yaga duadua ga vei koya e cakacaka. E dua na ka vinaka meda marautaka na cakacaka, ia meda kua ga ni vakaliuca ena noda bula.
Na leqa ni bula vakailavo kei na tubu ni isau ni iyaya e rawa ni lomaocaoca kina e dua ena ka me sauma, ia e veiuqeti na iVolatabu meda bula rawarawa ga. E kaya: “Ke sa tiko na kakana, na isulu, meda lomavakacegu ena veika qo.” (1 Timoci 6:8) E sega ni tukuni kina meda sa vakuai keda ena ka kece. E dodonu ga meda kila na ka e ceguva rawa na noda ilavo, se meda vakasamataka vinaka na veika eda via taukena ia e sega ni bibi.—Luke 12:15.
KA MO CAKAVA
Dau cakacaka vakaukaua qai saga mo taleitaka. Ke o nanuma mada ga ni cakacaka lolovira se sega ni ganiti iko, tovolea mo kenadau kina. Ni o dau cakacaka vagumatua o na lomavakacegu. Ke o saga tale ga mo kila vinaka na ka o cakava, o na taleitaka nomu cakacaka.
Me veiraurau nomu rai. Dau cegu vinaka. E dau marautaki sara na gauna ni vakacegu nida vakayacora vinaka noda cakacaka. Nida rawata tale ga na ka meda bula kina, eda na nuidei, era dokai keda na noda vuvale kei ira na so tale.—2 Cesalonaika 3:12.
“Meda kua gona ni lomaocaoca meda kaya, ‘Na cava meda kania?’ se, ‘Cava meda gunuva?’ se, ‘Cava meda tokara?’ . . . E kila tu na Tamamudou vakalomalagi ni bibi vei kemudou.”—Maciu 6:31, 32.


text:
SERE VOU-COKA NA DABEA-CAGI NI DELAI YATOVA
Written by Ben Ravulo on June 6, 2022
“CAGI NI DELAI YATOVA”-Na matasere oqo e liutaka tiko o Ledua Cakacaka mai Avea,Vanuabalavu mai na Yatu Lau ka vuqa sara na nodratou sere dau taleitaki ka totoka ni dau rogoca ena vuku ni veivosa matua ka biu vata mai na kena i balebale ena loma ni sere.
“COKA NA DABEA”-Oqo edua na nodratou sere vou ka taleitaki sara tiko ena gauna oqo ena kena dau vakatagitaki ena VITIFM, kei na kena dau saravi talega na kena i yaloyalo.
Na sere oqo e talanoataki kina na veikilai erau a bucina edua na Cauravou ni Ketei mai Lau kei na dua na Goneyalewa ni Qelekuro,Namena Tailevu,ka a tekivutaki ena gauna e rau se vuli kina ena Primary school, ena dua na koronivuli mai Vatukoula ena 1978, ni rau se kalasi 8 kina.
E a qai laki tomana na nona vuli ena Secondary school o cauravou e Ratu Kadavulevu School mai Lodoni, ka gole yani ko goneyalewa me laki vuli ena Ba Methodist e Matavelo mai Ba.Ni oti koya sa qai mani gole sara ko goneyalewa ki valagi ka sa cavuka ekea na nodrau veikilai.
Ia,ni sa oti e vica vata na yabaki,erau sa qai mai sota tale ena kena mai bucini e dua na nodratou soqosoqo ni vuli oti, ka rau mani tomana e kea na nodrau veikilai,ka vakatitobutaki sara na veikilai ka mani vakaqaqacotaki sara ni rau sa laki veidomoni.
E VAKA E KATA NA TIRI-Oqo nai vosavosa vaka Viti ena biu ena i tekivu ni sere oqo ka kena i balebale ni ‘TOTOLO,VAKAMAWE,QAI TUDEI na veikilai oya,me vaka ni rau se veiklai mai ena gauna ni nodrau vuli ena Primary.
Nai otioti ni qaqana eda rogoca kina na nona i tukutuku na gone yalewa ni Qelekuro mai Tailevu oqo,’NOQU BARAVI VEI NUKU LOA ME NOMU I GADIGADI’.
Nai vosavosa na ‘COKA NA DABEA’,e tautauvata ni sa laki ‘DRE KO MALOLO’,me vaka ni vakaibalebaletaki vei rau,ni rau sa matua sara toka na veiwatini oqo ena gauna oqo.
Vakarorogo mai ena VITIFM 92.2FM,92FM kei na 92.6FM
VITIFM – ‘E KAMICA QAI KACHI’.


text:
Era Dau Veivuke na iVakadinadina i Jiova ena Leqa Tubukoso?
Io, keimami dau veivuke ena leqa tubukoso. Keimami vukei ira keimami vakabauta vata kei ira na sega ni iVakadinadina i Jiova, e salavata qo kei na ka e tukuni ena Kalatia 6:10: “Meda caka vinaka vei ira na tamata kece, vakauasivi vei ira eda vakabauta vata.” Keimami saga tale ga me keimami vakacegui ira ena gauna dredre qori.—2 Korinica 1:3, 4.
Kena Tuvanaki
Ni yaco e dua na leqa tubukoso, era na saga na qase ni ivavakoso ena vanua qori mera veitaratara kei ira na lewe ni ivavakoso, mera kila na kedra ituvaki kei na veivuke era vinakata. Oti era na ripotetaka sara ina valenivolavola ni tabana na itukutuku kece era sa soqona rawa.
Ke levu tale na ka era vinakata na lewe ni ivavakoso qai sega ni rawa ni vakarautaka na ivavakoso, ena tuvanaka na iLawalawa Dauvakatulewa ni iVakadinadina i Jiova na veivuke qori. Na iwalewale qo e tautauvata kei na ka era cakava na lotu vaKarisito ena gauna vakaivolatabu ni yaco na dausiga. (1 Korinica 16:1-4) Na valenivolavola ni tabana ena vanua qori, ena lesia e dua na Komiti ni Vakacoko me qarava na kena vakarautaki na veivuke. Era na gole tale ga mai eso tale na iVakadinadina i Jiova mera mai veivuke.—Vosa Vakaibalebale 17:17.
Kena Vakailavotaki
Dua na sala e vakayagataki kina na cau e vakau ina valenivolavola ni iVakadinadina i Jiova, oya na nodra vukei na vakaleqai ena leqa tubukoso. (Cakacaka 11:27-30; 2 Korinica 8:13-15) Era sega ni saumi na iVakadinadina i Jiova era veivuke kina, na ilavo kece e gole vakatabakidua sara ga ena cakacaka ni vakacoko, e sega ni gole tale vei ira na liutaka na cakacaka. Keimami qarauna me vakayagataki vinaka na ilavo kece e cautaki.—2 Korinica 8:20.


text:
Yalodina Tiko ga Nira Vakatovolei
Raica na sala e vukei ira kina na iVakadinadina i Jiova na Vosa ni Kalou mera yalodina, qai vosota na ituvaki dredre.
Era Dara na Tikinisulu Lokaloka
Cava era vakamacalataki ira kina na iVakadinadina i Jiova na qasenivuli ena dua na koronivuli nira vakararawataki ena nodra keba na Nazi?
Na Valevatu e Vakatovolei Kina na Vakabauta
Na valevatu e Sipeni era vesu kina e vica vata na drau na iVakadinadina i Jiova, era sega ni curu ena mataivalu ena vuku ni nodra lewaeloma e vakavulici.
Keitou na Sega ni Cakitaka na Neitou Vakabauta
E nanuma lesu o Daniel Lokollo na veika e sotava ena nodra veitusaqati na ovisa ni valeniveivesu.
Era Sega ni Soro Nira Vakarerei
Cava nodra rai na lewenivanua e Georgia ena nodra vakalolomataki na iVakadinadina i Jiova?
Au Vinakata ga Meu Sotia i Karisito
Ni bese ni tauri iyaragi me valuti ira kina era matatamata vata, e qai sotava o Demetrius Psarras e levu na ka ni veivakatovolei.
Vulica na iVolatabu e Valeniveivesu
E vakadinadinataka e valeniveivesu nodra bulataka na iVakadinadina i Jiova na ka era vakavulica.
Tikinipepa ena Ruku ni Misini ni Savasava
E vakayagataka e dua na tina na iwalewale yaga me vakavulici rau kina na luvena ena iVolatabu.
Vosa Vakayalovinaka Vua na Bete Cudrucudru
E uqeta na iVolatabu meda dau yalomalua, nida vakacacani. Vakacava ena vakilai na kena yaga?
Painia Yaloqaqa
A vakatarogi qai vakarerei o André Elias ena 60 na yabaki e veiqaravi voli kina, ia e yalodina tu ga.
Au Veiyaloni kei na Kalou, au Veiyaloni Tale ga kei Tinaqu
E veisautaka o Michiyo Kumagai nona sokalou qai cudruvi koya kina o tinana. Rau veiyaloni vakacava?